text:
देवरिया जिला कांग्रेस के अध्यक्ष आ उनुका गोल के 200 लोग पर मुकदमा
देवरिया, 25 मई (वार्ता) उत्तर प्रदेश के देवरिया टीसन प हजूम लेके चहुँपे, ढ़ोल नगाड़ा बजावे आ नारेबाजी कइला का अछरंग में कांग्रेस के देवरिया जिलाध्यक्ष समेत करीब दी सौ लोग पर रेल पुलिस मुकदमा दर्ज कइले बिया.
रेलवे प्रोटेक्शन फोर्स (आरपीएफ) के प्रभारी निरीक्षक अभय कुमार राय आजु बतवलन कि काल्हु सँझिया युवा कांग्रेस के अध्यक्ष केशव चंद्र यादव वैशाली एक्सप्रेस से देवरिया आइल रहलें आ उनुका स्वागत ला उनुकक सैकड़न समर्थक ढोल नगाड़ा बजावत बिना प्लेटफार्म टिकट लिहले टीसन पर उनुकर स्वागत करत रहलें. आरपीएफ ओह लोग के कई बेर समुझवलसि बाकिर ऊ लोग मानल ना. एहसे जायज सवारियो के दिक्कत भइल.
एह मामिला में आरपीएफ उप निरीक्षक गुफरान का तहरीर पर कांग्रेस जिलाध्यक्ष राघवेन्द्र सिंह राकेश, पहिले सचिव रहल रामजी गिरी, नीलेश त्रिपाठी, आयुष मणि, सुयश मणि, आमोद मणि अउर श्रृषभ शुक्ला समेत करीब दू सौ लोगन का खिलाफ मुकदमा दर्ज क लीहल गइल बा आ मामिला के जाँच कइल जा रहल बा. केहू के एह मामिला में अबहीं ले गिरफ्तारी नइखे भइल.


c: text/html

text:
भारत छोड़ो आंदोलन
भारत छोड़ो आंदोलन (Quit India Movement) जेकरा के अगस्त क्रांति भा अगस्त आंदोलन के नाँव से भी जानल जाला, 8 अगस्त 1942 से सुरू भइल एगो ब्यापक आंदोलन रहे जे भारत से अंगरेजी राज हटावे खातिर अखिल भारतीय कांग्रेस कमेटी के बंबई सेशन में महात्मा गाँधी द्वारा सुरू कइल गइल रहे।[1] क्रिप्स मिशन तबले फेल हो चुकल रहे आ गाँधी अपना भारत छोड़ो अभिभाषण में करो-या-मरो के नारा दिहलें। जद्यपि कि, ई समय दूसरा बिस्व जुद्ध के रहल, अंगरेजी सरकार भरपूर तइयार रहल आ गांधी के भाषण के कुछे घंटा के भीतर कांग्रेस के लगभग सगरी बड़हन नेता लोग गिरफ्तार क लिहल गइल। एकरे बाद कई जगह बिप्लब भइल आ गोली चलल, भारी संख्या में लोग गिरफ्तार कइल गइल आ ब्रिटिश सरकार द्वारा एह आंदोलन के दमन क दिहल गइल, हालाँकि एह में सरकार के लगभग एक साल के समय लागल।
अंगरेज सरकार के तत्कालीन वाइसराय काउंसिल (जेह में भारतीय लोग के बहुमत भी रहल), मुस्लिम लीग आ राजघराना सभ के समर्थन रहे। मुस्लिम लीग आ हिंदू महासभा एह आंदोलन के खुला बिरोध कइल आ राष्ट्रीय स्वयंसेवक संघ (आरएसएस) अलग-थलग रहल, कम्युनिस्ट पार्टी पर एह समय बैन लागल रहल आ ई बैन हटवावे आ नाजी जर्मनी के खिलाफ सोवियत के समर्थन के चलते कम्युनिस्ट पार्टी ब्रिटिश सरकार के (बिस्व)जुद्ध में समर्थन कइलस जबकि कुछ उद्योगिक मजदूर भारत छोड़ो आंदोलन में सामिल भइलें। बिना केंद्रीय नेता के ई आंदोलन ब्यापक रूप से चलल आ कई जगह पर एह आंदोलन के दौरान लोकल आजाद सरकार तक ले के अस्थापना हो गइल रहे जेह बलियाँ के नाँव गिनावल जा सके ला।[2] 1944 आवत-आवत आंदोलन समाप्त हो गइल, हालाँकि, एह से ई साफ़ हो गइल कि भारत में अंगरेजी राज के कुछ गिनल-चुनल दिन बाकी रहि गइल बा आ एकरे बाद सवाल ई ना रहि गइल कि भारत के आजादी दिहल जाय बलुक एह पर बिचार सुरू हो गइल कि सत्ता के हस्तांतरण कवना बिधा होखे।[3]
संदर्भ[संपादन]
- ↑ Lion M. G. Agrawal (2008). Freedom fighters of India. Gyan Publishing House. पप. 182–. ISBN 978-81-8205-472-1.
- ↑ Śekhara Bandyopādhyāẏa (2004). From Plassey to Partition: A History of Modern India. Orient Blackswan. पप. 418–. ISBN 978-81-250-2596-2.
- ↑ Sayed Jafar Mahmud (1994). Pillars of Modern India, 1757-1947. APH Publishing. पप. 81–. ISBN 978-81-7024-586-5.

robotstxt: allowed

filter: keep


text:
भोजपुरी के नया-नवेला सुपरस्टार खेसारीलाल यादव के आजुकाल्हु पूरा यूपी में धूम मचल बा. खेसारी के ‘जान तेरे नाम’ बिहार में पचसवाँ दिन मनवला क बाद अब यूपी में ऐतिहासिक कलेक्शन बटोरत बिया. यूपी. के गोरखपुर के साथ आधा दर्जन सिनेमाघरन में पहिले के सगरी रिकार्ड ध्वस्त करत एह फिल्म के शानदार कलेक्शन मिलल बा. ई फिल्म पिछला दू साल के ओपनिंग रिकॉर्ड तूड़ले बिया.
निर्माता-निर्देशक रमाकांत प्रसाद हउवें. फिल्म के सफलता से उत्साहित खेसारी के कहना बा कि ऊ हमेशा दर्शकन के पसंद के खयाल रखीहें.
(प्रशांत निशांत के रपट)


text:
सिनेमा भोजपुरी के चर्चित अदाकारा शुभी शर्मा का लगे एह घरी फिलिमन के लमहर कतार लागल बा, एहमें प्रवेश लाल यादव स्टारर ‘टाईगर’, पवन सिंह स्टारर ‘वीर बलवान’ आ ‘बनारस वाली’ पोस्ट प्रोडक्शन के आखिरी चरण में बा. दू गो फिलिम के शूटिंग गुजरात के लोकेशनन पर कइल जा रहल बा. एह में निर्माता सूर्या आ निर्देशक बाली के फिलिम ‘चरणों की सौंगन्ध’ आ निर्माता अनिल सिंकर के फिलिम ‘हम हैं जोशिले’ शामिल बा. दुनु फिलिमन के नायक खेसारीलाल यादवे बाड़न. एकरे अलावे शुभी शर्मा निर्माता अभय सिन्हा के एगो अउर फिलिम करत बाड़ी जवना के नाम अबहीं नइखे रखाइल.
(प्रशांत निशांत)


text:
संसद में उठल भोजपुरी के संवैधानिक मान्यता के माँग
काल्हु संसद में कांग्रेसी सांसद महावल मिश्र भोजपुरी के आठवीं अनुसूची में शामिल करे के माँग कइलन जवना के दोसरो पार्टी के सांसद समर्थन कइलें. देश विदेश में बोले जाये वाली भाषा भोजपुरी के मारीशस में सरकारी मान्यता बा बाकिर हिन्दुस्तान में नइखे. हमनी के एह बात पर ध्यान दिहला के जरुरत बा कि अबकी का जनगणना में हमनी का आपन मातृभाषा भोजपुरी लिखवाईं जा.
यूपी पोलिटेक्निक के फीस में बढ़ोतरी
यूपी पोलिटेक्निक के फीस में तीन हजार रुपिया सालाना से बेसी के बढ़ोतरी कर दिहले बिया यूपी सरकार. पहिले एह कालेजन के फीस ९३५० रुपिया सालाना रहुवे जवन अब बढ़ के १२६७० रुपिया सालाना हो गइल बा. दोसरा तरफ राज्य सरकार के कर्मचारियन के दस साल, अठारह साल, आ छब्बीस साल के सेवा पर प्रोन्नति दिहल जाई. पहिले ई दस, बीस, आ तीस साल पर मिलत रहुवे.
बिहार यूपी के आतंक सतीश पाण्डेय सरेण्डर कइलस
बिहार पुलिस के नौकरी में रहते सिवान के बाटा मोड़ पर हेमंत सिंह के हत्या कर के अपराध का दुनिया में चल गइल सतीश पान्डेय के बिहार आ यूपी दुनु जगहा के पुलिस बहुत दिन से तलाश करत रहुवे. ओकरा पर हत्या, नरसंहार समेत कुल डेढ़ सौ मामिला दर्ज बा. ऊ बिहार के पूर्व मंत्री बृजबिहारी प्रसाद के हत्याकांडो के आरोपी बा. पता ना कवना हिसाब किताब का बाद ऊ गोपालगंज के डीएम का सोझा सरेण्डर कर दिहलस. हो सकेला कि चुनाव लड़ के सांसद बने के इरादा राखत होखे.
सहजनवा के हत्यारा विधायक सरेण्डर कइलस
भीटी निवासी ठीकेदार विजय रावत के हत्या करे वाला सहजनवा के निर्दलीय विधायक यशपाल रावत काल्हु कोर्ट में सरेण्डर कर दिहलस. विजय रावतो पर पूर्व मंत्री शारदा प्रसाद रावत के हत्या करे के आरोप रहल ह. विधायक का संगे उनकर दूगो गुर्गो सरेण्डर कर दिहले सँ. पुलिस २० मार्च से विधायक के तलाश में रहुवे आ अब कुर्की जब्ती करे के तइयारी होत रहुवे.
पंचायत चुनाव में आरक्षण के प्रक्रिया बदल के १९९५ के नियम लागू
यूपी सरकार अब पंचायत चुनाव खातिर होखे वाला आरक्षण के प्रक्रिया में परिवर्तन कर दिहले बिया. अब पिछला बेर जवना वर्ग खातिर आरक्षण मिलल रहुवे ओह वर्ग के ना मिल के दोसरा वर्ग खातिर आरक्षन दिहल जाई. भाजपा आ सपा सरकार में नियम बदल के अइसन कर दिहल गइल रहुवे कि पचास फीसदी से बेसी अनुसूचित जाति जनजाति वाला पंचायत हमेशा खातिर ओही वर्ग का नामे हो गइल रहुवे. दोसरा तरफ अनारक्षित ग्राम पंचायतो हमेशा खातिर अनारक्षित हो गइल रहे.
बिहार सरकार अपना कर्मचारियन के भत्ता बढ़वलसि
बिहार के सरकारी कर्मचारियन के मिले वाला महँगाई भत्ता में आठ फीसदी के बढ़ोतरी कर दिहल गइल बा. काल्हु के कैबिनेट बैठक में एह बात के फैसला कइल गइल. बिहार में अब चुनाव होखेवाला बा जवना का चलते हर वर्ग के खुश करे के कोशिश में लागल बिया सरकार.
बात निकलल बा त दूर तलक जइबे करी
थरुर आ मोदी के झगड़ा में कतना लोग के खाता खराब होखी पता ना. सुनन्दा आपन शेयर छोड़ दिहली, थरुर आपन मंत्री पद. ललित मोदी पद ना छोड़ीहें त हटावल जइहें इहो करीब करीब तय बा. ओने विवाद का जड़ में रहल कोच्चि टीम खातिर बोली लगावे वाला कंपनी के मालिक गायकवाड़ के परिवार पर आयकर के शिकंजा कसाइल शुरु हो गइल बा. रवि गायकवाड महाराष्ट्र में आरटीओ हउवें आ आयातित कारन के रजिस्ट्रेशन घोटाला में पहिलहीं से अझूराइल बाड़े. रवि के बाप सिंचाई विभाग में अधिकारी रहलें. शैलेन्द्र इंजीनियर हउवें आ रवि आरटीओ. अब ई परिवार २२५ करोड़ के निवेश कर के कोच्चि टीम के तीस फीसदी हिस्सा के मालिक बन गइल बा.
वाह रे क्रिकेट वाह रे तेरी माया
क्रिकेट में कवना तरह पइसा बरसत बा एकर एगो अउरी नमूना सामने आ गइल बा. अब विश्व कप क्रिकेट में दिहल जाये वाला इनाम दुगुना कर के एक करोड़ डालर कर दिहल गइल बा. पिछला बेर ई इनाम पचास लाख डालर रहुवे. एकर घोषणा अंतर्राष्ट्रीय क्रिकेट परिषद काल्हु अपना बैठक का बाद कइलस. अबकी के विश्वकप भारत बांगलादेश श्रीलंका में होखे जा रहल बा.
पन्द्रह दिन के यात्रा के बाद डिस्कवरी वापिस लवटल
अंतरिक्ष स्टेशन का यात्रा पर गइल सातो यात्रियन के पन्द्रह दिन के अंतरिक्ष में रहला का बाद डिस्कवरी विमान काल्हु सबका के ले के सुरक्षित वापिस लवटि आइल. अलगा बात बा कि बारिश आ कुहरा का चलते एक दिन बाद उतर पावल.
रिजर्व बैंक के मौद्रिक नीति के घोषणा से बाजार सुधरल
निवेशकन के डर रहुवे कि रिजर्व बैंक बहुते कड़ा कदम उयावे जा रहल बा जवना चलते बाजार में बिकवाली के दौर आ गइल रहुवे. बाकिर जब काल्हु रिजर्व बैंक अपना नयका नीति के एलान कइलस त सभे राहत के साँस लिहल. एगो मशहूर उपन्यास लेखक के एगो लाइन तनी मनि बदल दीं त अइसन बनी, आशा से हुलसना आ आशंका से झुलसना खत्म होते ही शेयर बाजार मर जायेगा. सगरी खेल एही आशा आ आशंका के झुलुवा झुलत खेलल जाले.


text:
आरक्षण के मुद्दा प नीतीश कुमार के सभा में हंगामा, चप्पल फेंकेवाला युवक गिरफ्तार!
- टीबीएच न्यूज़ |
राजधानी पटना में मुख्यमंत्री नीतीश कुमार के कार्यक्रम में एगो युवक उनुका प चप्पल फेंके के कोशिश कईलस। गुरुवार के पटना के बापू सभागार में चलत जदयू छात्र संगम के दौरान मुख्यमंत्री नीतीश कुमार के सोझा मंच प एगो युवक चप्पल फेंक देलस। अचानक भईल ए घटना के बाद मुख्यमंत्री के सुरक्षाकर्मचारी तुरंत युवक के गिरफ्तार क लेले।
बतावल जाता कि मुख्यमंत्री प भरल सभा में औरंगाबाद के रहेवाला चंदन तिवारी नाम के एगो युवक चप्पल फेंकलस अवुरी नाराबाजी कईलस। चंदन तिवारी के कहनाम बा कि आरक्षण के चलते बिहार के युवा के नौकरी नईखे मिलत अवुरी इ सब नीतीश कुमार के चलते होखता। चंदन कहले कि बेरोजगार युवा कहां जईहे? उनुका सोझा नौकरी के समस्या बा, नीतीश कुमार के आरक्षण खत्म क देवे के चाही।
गुरुवार के बापू सभागार में जदयू छात्र संगम चलत रहे, जवना में समूचा बिहार से भारी संख्या में छात्र पहुंचल रहले। ए कार्यक्रम में मुख्यमंत्री नीतीश कुमार, जदयू के प्रदेश अध्यक्ष वशिष्ठ नारायण के अलावे प्रशान्त किशोर समेत पार्टी के कई नेता मौजूद बाड़े।
कार्यक्रम के दौरान चंदन नाम के एगो युवक मंच प बईठल मुख्यमंत्री नीतीश कुमार के ओर चप्पल फेंक देलस। हालंकि चप्पल उनुका तक पहुंचे से पहिलही गिर गईल। अचानक भईल ए घटना के बाद मुख्यमंत्री के सुरक्षाकर्मी तुरंत आरोपी के गिरफ्तार क लिहले।
अयीसन पहिला मौका नईखे जब नीतीश कुमार के ओर चप्पल फेंकल गईल होखे। एकरा से पहिले जनवरी 2016 में बख्तियारपुर में एगो कार्यक्रम में शामिल होखे गईल मुख्यमंत्री नीतीश कुमार प केहु जूता फेंक देले रहे। ओ समय कार्यक्रम में नीतीश कुमार महिला के 35 प्रतिशत आरक्षण देवे आ शराबबंदी के फैसला प बोल त रहले। हालांकि, जूता मंच के नीचे गिर गईल अवुरी नीतीश कुमार ए हमला में बाच गईले रहले।
First Update: 11 October, 2018 02:21 PM


text:
ईटानगर
ईटानगर भारत की अरुणाचल प्रदेश प्रान्त क राजधानी ह। हिमालय की निचला भाग में स्थित ई सुन्दर शहर प्रशासनिक रूप से पापुम पारे जिला में आवेला।
प्रान्त क राजधानी होखला की वजह से ईटानगर देश की बाकी हिस्सन से बढियाँ से जुडल बा। गौहाटी से ईटानगर खातिर रेगुलर हेलीकाप्टर आ बस चलेला आ इहाँ से सबसे नजदीकी रेलवे स्टेशन नाहरलागुन में बा।
इहँवा देखे लायक जगह में एगो पंद्रहवीं सदी क इतिहासी ईटा-किला बाटे जेवना की आधार पर ए शहर क नाँव पड़ल बा। एकरी अलावा गंगा झील आ बुद्ध मंदिर देखे लायक बा।
भूगोल[संपादन]
ईटानगर क भूगोलीय लोकेशन 27.1°उ. 93.62°पू. बाटे आ समुद्र तल से ऊंचाई 750 मीटर बा ।
ईटानगर क जलवायु नम शीतोष्ण प्रकार क बा आ कोपेन की सिस्टम में Cwb प्रकार क बतावल जा सकेला। जाड़ा में बरखा ना होले आ गर्मी में बरखा क शुरुआत जल्दी हो जाले।
संस्कृति[संपादन]
ईटानगर में विविध प्रकार क आदिवासी लोग बसल बा आ बौद्ध धर्म क प्रभाव भी लउकेला। गोम्पा बुद्ध मंदिर इहँवा दलाई लामा द्वारा अस्थापित थेरवाद क मंदिर हवे।


text:
चंद्रगुप्त I
चंद्रगुप्त I, पहिला चंद्रगुप्त भा चंद्रगुप्त प्रथम प्राचीन भारत के गुप्त साम्राज्य के पहिला प्रमुख आ परसिद्ध राजा रहलें। उनके आसपास के राज्यन के साथ गुप्त बंस के संबंध घनिष्ठ बनावे बदे जानल जाला। इनकर बियाह लिच्छवि राजकुमारी से भइल जे साइत नेपाल के रहली आ संभवतः गुप्त लोग वैश्य वर्ण के रहल आ एह तरीका से क्षत्री कुल में बियाह से इनहन लोग के परतिष्ठा में बढ़ती भइल।[1]
चन्द्रगुप्त I, गुप्त साम्राज्य के संस्थापक श्री गुप्त के पोता आ घटोत्कच के लइका रहलें आ एह तरीका से श्रीगुप्त आ घटोत्कच के बाद एह बंस के तीसरा राजा रहलें। इनके राज के सुरुआत 319-320 ई से भइल आ एह उपलक्ष में ई नया संवत चलवलें जेकरा के गुप्त संवत कहल जाला आ बाद के कई अभिलेख सभ में एकर जिकिर मिले ला।[1] इनका बाद इनके लइका समुद्रगुप्त गद्दी पर बइठलें।
बिसयसूची
बिबरन[संपादन]
चंद्रगुप्त प्रथम, गुप्त साम्राज्य के संस्थापक श्रीगुप्त के पोता रहलें आ एह बंस के दूसरा राजा घटोत्कच इनकर बाबूजी रहलें। अपना बाबा आ बाबूजी के बाद चंद्रगुप्त 319-320 ई में राजगद्दी पर बइठलें आ "महाराजाधिराज" के पदवी धारण कइलें। हालाँकि ई पदवी इनका से पहिले, कुषाण बंस के राजा लोग भी इस्तेमाल करे।[2]
इनकार बियाह लिच्छवि राजकुमारी कुमारदेवी से भइल आ एह तरीका से इनके लिच्छवी लोग आ वैशाली राज्य पर नियंत्रण हो गइल।[3] कौसांबी आ कोसल के जीत के अपना राज में मिलवलें आ आपन राजधानी पाटलिपुत्र में स्थापित कइलें।[3]
चंद्रगुप्त, लगभग 335 ईस्वी में अपना बेटा समुद्रगुप्त के आपन उत्तराधिकारी नियुक्त कइलें।[2] हालाँकि, आधुनिक जमाना के इतिहास लेखक लोग के मत अनुसार राजगद्दी के ई बदलाव अतना आराम से ना भइल[2] आ समुद्रगुप्त आ चन्द्रगुप्त के बिचा में एगो अउरी राजा भइलें जिनके नाँव कचगुप्त रहल आ ऊ साइद चंद्रगुप्त के भाई रहलें। एह बिबाद के परमान के रूप में कचगुप्त के नाँव वाला सिक्का सभ के महत्व वाला मानल जाला जे सुरुआती गुप्त काल के सिक्का भंडार सभ में बहुतायत से मिले लें। इलाहाबाद के अशोक स्तम्भ पर खोदल प्रयाग प्रशस्ति में, जहाँ समुद्रगुप्त के बिजय अभियान के बिस्तार से बिबरन लिखल गइल बा, एह बात के कुछ संकेत मिले ला की समुद्रगुप्त के राजगद्दी खाती संघर्ष करे के परल।[4] कुछ इतिहासकार लोग कौमुदीमहोत्सवम् नाँव के नाटक पर आधारित बिचार बतावे ला की एह में बर्णित सीन जेह में राजा अपना मरण के समय अपना बेटा के उत्तराधिकार सउँपें ले आ हारल राज सभ के दोबारा जीते खाती कहे लें, चंद्रगुप्त द्वारा समुद्रगुप्त के दिहल आदेस के चिन्हित करे ला। हालाँकि बाद के इतिहासकार लोग एह मत के बहुत महत्व ना देला आ कौमुदीमहोत्सवम् में बर्णित घटना के इतिहासी महत्व के ना माने ला।[4]
गैलरी[संपादन]
इहो देखल जाय[संपादन]
संदर्भ[संपादन]
- ↑ 1.0 1.1 शर्मा 2009, p. 236.
- ↑ 2.0 2.1 2.2 रोमिला थापर (2008). भारत का इतिहास (1000 E.P-1526 E). राजकमल प्रकाशन प्रा॰ लि॰. पप. 124–. ISBN 978-81-267-0568-9.
- ↑ 3.0 3.1 दिलीप कुमार लाल. बृहत्तर भारत का निर्माता चंद्रगुप्त मौर्य. पप. 99–. ISBN 978-93-5048-583-5.
- ↑ 4.0 4.1 Ashvini Agrawal (1989). Rise and Fall of the Imperial Guptas. Motilal Banarsidass Publ. पप. 104–. ISBN 978-81-208-0592-7.
संदर्भ स्रोत[संपादन]
- शर्मा, रामशरण (2003) [1952], प्रारंभिक भारत का परिचय, ओरियंट ब्लैकस्वान, ISBN 81-208-0436-8


text:
मास्टर साहेब- झाडूल गाँधी सुधर जाएगा बाकी तुम लोग नहीं न सुधरोगे, ई बेंच सब उठाओ, दुनु झोंटा झोंटी काहे कर रहा था जी?
लबेदा- मारसायेब हई एथिया के नाती हमार टिफिन बिना पुछले उठा लेलस हs आ मंगनी ह त गारी बकता।
मास्टर साहेब- कउवा कम्हार जईसा करता है तुम सब, काहे रे सुथनी काहे टिफिन छीन रहा था इसका।
सुथनी- एकदिनवा ई हमार टिफिन चोरा के खा गइल रहे की ना!!
मास्टर साहेब- लाओ इधर दो हमको कौनो नहीं खायेगा, हम खायेंगे इहे दंड रहेगा तुम सबको(टिफिन खोलके) अरे बाह एमे त खीर है।
ढ़ोंढ़ा- ओहिसे नु एकनी मार कईले रहे।
मास्टर साहेब- खदेरन तुम खाड़ा होखो आ टास में दिए थे कहानी लिखने को, सुनाओ, तब तक हम खीर खाते हैं आ तुम दोनों कान ध के बेंच प खाड़ा हो जाओ, कुछो बोले त मार सटका के बिधुनिए देंगे।
खदेरन- माट साहेब कहानी बा की देव चचा के दादा के ग्राउंड में एक बेर फेर भोजपुरिया महाभारत के चीरहरण शुरू भइल। ओने से कौरव आ एने से पांडव। भोजपुरी के सभा में बोलावल गइल। कौरव के तरफ से गिन्दु रोनाली, हवन सिंह, बिमा सिंह, किनारा गुप्ता इत्यादि लोग ठहाका मार के हंसत बा लो जुरजोधन जी हस्तिनापुर जीते के फेरा में सब नीमन-बेजायें लोग के बिटोर लेले बारन। भीष्म, द्रोणाचार्य, कृपाचार्य आ विदुर मुड़ी लटका के बईठल बा लोग।
मास्टर साहेब- बाह खीरवे खानी तुम्हारा कहानी भी स्वादिष्ट है, हं त फेर का हुआ?
खदेरन- फेर दारु के नीशा में धूत हवन सिंह दुस्सासन बनके भोजपुरी के चीरहरण शुरू क देलन, पांडव लोग खिसिया गइल, भरत जी भीम लेखा खिसिया के मंच प से उतर गईले बाकी चीरहरण चालू बा, जनता थपरी पीट रहल बा। लोहा सिंह 12 बजे से तइयार रहस आ रात के 8 बजे ले चहले की अब मोका मिली त कृष्ण बन के भोजपुरी के बचावे के कोशिश करेम, बाकी गिन्दु रोनाली लोहा सिंह प भारी पड़ गईली, बाकी कसर नेता लोग पूरा क देहल। लोहा सिंह भोजपुरी के चीरहरण से आहात होके चल गईलें। जुरजोधन के खुसी के ठेकाना ना रहे की अब त हस्तिनापुर हमरे ह। बीर कुंवर सिंह भी बहुत कोशिश कईलें, बहुत तीन-पांच कईला के बाद बिहान भईला उनका भोजपुरी के साड़ी पहिनावे के मोका मिलल बाकी जब पूरा सभा में दुस्सासन के कमी ना रहे त ई कतना देर टिकी!! भरल सभा में भोजपुरी के खूब बेजतीयांव भइल।
लबेदा- ऐ खदेरन भाई, धृतराष्ट्र ना कुछो कहलक?
खदेरन- धृतराष्ट्र के संख्या हजार से बेसिए रहे बाकी ऊ त धृतराष्ट्र बा बोली काहे।
मास्टर साहेब- बाह बहुत बन्हिया है आनंद आ गया।
खदेरन- धन्यवाद मारसायेब।
मास्टर साहेब- का धन्यवाद, हम त खीर के बात कर रहे थे बहुते स्वादिष्ट है। बेटा लबेदा तुम बईठ जाओ काल्हे भी अपना माई से कहना की अइसने खीर बना के भेजे।
लबेदा- खोरहवा कुतवा के मरले बानी हाड़ाह, अब उ काहेके फेर कबो खीर में मुंह नावे जाव। ई त हम ले आइल रनी ह कुकरा के देवे ना लउकल ह त टिफिन लेले आ गईनी ह जात में मिली त खिया देतीं।
मास्टर साहेब- बेहुद्दा कहीं का, मुर्गा बन जाओ अबकी, ना त मार सोटा के चाम छिल देंगे...आक थू...थू..ओए।


text:
पिछला दिने मुंबई के लोखंडवाला इलाका में लायंस क्लब लोखंडवाला आ वुमेंस फार गुड गवर्वेस मिल के एगो कार्यक्रम कइलसि जवना में जेनरिक मेडिसिन अवेरनेस कार्यक्रम का तहत आशुतोष कुमार सिंह कहलन कि अगर रउरा रुपिया बचावे के बा त जेनरिक दवाइयन के इस्तेमाल करीं. बतवलन कि जेनरिक दवाइयों ब्रांडेड दवाईयन से कम दाम पर मिलेला. एके कंपनी के बनावल उहे दवाई ब्रांड का नाम पर महँग बिकाला जबकि ओकरे बनावल जेनरिक दवाई बहुते कम दाम प मिल जाला.
“जेनरिक लाएं पैसा बचाएं” अभियान चलावत संस्था प्रतिभा-जननी सेवा संस्थान के राष्ट्रीय संयोजक आशुतोष कुमार सिंह चाहत बाड़न कि पूरा देश में दवाई सस्ता मिलल करे. कहलन कि जेनरिक आ ब्रांडेड दवाइयन में कवनो फरक ना होला आ मरीज के चाहीं कि अपना डाक्टर के जेनरिक दवाई लिखे के कहे. दू घंटा ले चलल एह कार्यक्रम में आशुतोष एह बारे में ढेरे भरम हटवले.
एह मौका पर अनेके डाक्टरो लोग आशुतोष से खुलके बतियावल आ जेनरिक आ व ब्रांडेड दवाइयन के गुत्थी सुलझावे में मदद कइले.


text:
भोजपुरी सिनेमा के यंग टीम, प्रवेशलाल यादव, मनोज टाईगर, दीपक दुबे, शुभम तिवारी आ रिंकू घोष के ले के बनल भोजपुरी फिल्म “तू ही मोर बालमा” आजुकाल्हु मुंबई में धमाल मचवले बा. वर्ल्डकप का मौका पर रिलीज भइल एह फिल्म के सफलता से पूरा फिल्म यूनिट खुश बा. एह फिल्म के निर्देशन दू बेर सर्वश्रेष्ठ निर्देशक के अवार्ड जीत चुकल असलम शेख कइले बाड़न. फिल्म के दू गो गीत, जबसे बलम तू गइलऽ हरियाणा आ चोलिया के हूक, दर्शकन के बहुत पसन्द आ रहल बा. फिल्म के निर्माता रितेश ठाकुर आ प्रस्तुतकर्ता जितेश दुबे हउवें.
(स्रोत – शशिकान्त सिंह)


text:
मेलबर्न। देह व्यापार तस्करी पर आधारित तबरेज नूरानी की फिल्म ‘लव सोनिया’ के प्रदर्शन के साथ इंडियन फिल्म फेस्टिवल ऑफ मेलबर्न शुरू हो गया। फिल्म में मृणाल ठाकुर, फ्रीडा पिंडो, मनोज वापजेयी, आदिल हुसैन जैसे कलाकारों ने काम किया है। हिंदी फिल्म अभिनेत्री रानी मुखर्जी एवं रिचा चड्ढ़ा, हिंदी फिल्म अभिनेता विकी कौशल एवं अली फजल, हॉलीवुड अभिनेत्री फ्रीडा पिंटो और फिल्म निर्देशक राजकुमार हिरानी महोत्सव में हिस्सा ले रहे हैं। बारह दिनों के फिल्मोत्सव में 22 भाषाओं की 60 से ज्यादा फिल्में दिखायी जाएंगी।
Source :


text:
चुनौती वाली भूमिका करे खातिर हमेशा तइयार रिंकू घोष हालही में एगो नया फिलिम साइन कइली जवना के नाम ह “सईयाँ ड्राईवर बीबी खलासी”. महिला केन्द्रित एह फिल्म में रिंकू घोष खलासी का रुप में दर्शकन के हँसावत ड्राईवर आ खलासी के जिनिगी के सच्चाइयो बयान कर दीहें. अंजनी कुमार का निर्देशन में बनत एह फिल्म से रिंकू के दिवाना चउँकि जइहें. भोजपुरी सिनेमा के रेखा कहाये वाली रिंकी घोष आजुकाल्हु अपना फिल्म “कोई हमसे जीत ना पाई” के उत्तर प्रदेश में चल रहल शूटिंग में व्यस्त बाड़ी. हालही में रिलीज उनकर फिल्म “आखिरी रास्ता” सुपर डुपर हिट रहुवे. फिल्म के नायक निरहुआ रहले.
(स्रोत – शशिकांत सिंह)


text:
भोजपुरी फिल्मों के सुपर स्टार विनय आनंद की फिल्म ‘बिहारी रिक्शावाला’ जल्द प्रदर्शित होनेवाली है। इस फिल्म को लेकर विनय आनंद काफी उत्साह में हैं। विनय आनंद तथा अंजना सिंह की जोड़ी वाली इस फिल्म में नम्बर वन खलनायक संजय पांडे का जलवा लोगों का दिल जीतेगा। इस फिल्म की कहानी सतेन्द्र गुप्ता और अविनाश त्रिपाठी ने लिखा है। कैमरामैन हैं प्रमोद पांडे। इस फिल्म में भोजपुरी सुपर स्टार विनय आनंद, अंजना सिंह, मनोज टाईर, आनंद मोहन, किरण यादव, सतेन्द्र गुप्ता, श्रद्धा नवल, नेहा मेहता, श्रुति दुबे तथा नम्बर वन खलनायक संजय पांडे की मुख्य भूमिका है।
[slideshow_deploy id=’6071′]
प्रदर्शन को तैयार ‘बिहारी रिक्शावाला’


text:
केशव मोहन पाण्डेय@bhojpuripanchayat.in हरसेला हहरत हियरा हो रामा, वसंत अइले नियरा।। मन में मदन, तन ले ला अंगड़ाई, अलसी के फूल देखि आलस पराई, पीपर-पात लागल तेज सरसे, अमवा मोजरीया से मकरंद बरसे, पिहू-पिहू गावेला पपीहरा हो रामा, वसंत अइले नियरा।। मटरा के छिमिया के बढ़ल रखवारी, गेहूँआ के पाँव भइल बलीया से भारी, नखरा नजर आवे नजरी के कोर में, मन करे हमहूँ बन्हाई प्रेम-डोर में, जोहेला जोगिनीया जियरा हो रामा, वसंत अइले नियरा।।…Read More
geet
छूट के छूट उडे
तन तोप के घुमल छूटल, मन के रास ढिलाइल बा। मश्किल बा कहल एघडी, के केकरा संगे अझुराईल बा।। छूट के, छूट के धज्जी उडे उन्नति के डगर धराईल बा। सांझे पराते गोंईंया बदले एकईसवीं सदी आईल बा।। सत् असत् कुछुओ ना होला, धन से सब तोपाईल बा। जांच के जे कोख में मरलस, उ लडकी ला खखनाईल बा।। धर्मी मनई के झुकल पताका अधरमियन के लहराईल बा। नेकी कइलें तीन पीछा गइलें कपटीयन ला…Read More


text:
माया
माया के शाब्दिक अरथ होला "धोखा" या "भरम" या "जादुई शक्ति"। संस्कृत के ई शब्द भारतीय परंपरा में कई अलग-अलग जगह पर अलग-अलग अरथ में इस्तेमाल होला। वैदिक काल में माया के प्रयोग "शक्ति" के अर्थ में भइल बा। उपनिषद में एकर समकक्षी अविद्या के मानल जा सकत बाटे[1], श्वेताश्वेतर उपनिषद में ईश्वर के "मायी" कहल बा जे अपने माया रुपी शक्ति से सृष्टि के रचना करे ला।[2] बाद के साहित्य में माया के अरथ अइसन धोखा के रूप में लिहल गइल बा जहाँ चीज वास्तव में जवन बा ओइसन प्रतीत नइखे होखत। भारतीय दर्शन में माया अइसन चीज खातिर प्रयोग होला जवन हमेशा बदलत रहे आ एही से ऊ वास्तविक सत्य न होखे। अद्वैत वेदांत के अनुसार "ब्रह्म सत्य हवे आ जगत् मिथ्या हवे" ब्रह्म माया भा अविद्या के कारण जगत्-प्रपंच के रूप में प्रतीत होला।[3]
बौद्ध परंपरा में माया गौतम बुद्ध में माता के नाँव हवे। महायान में जवना चीज के नाँव भर होखे वास्तव में अस्तित्व न होखे ओकरा के भी माया कहल गइल बाटे।[4]
एकरे अलावा भी, हिंदू परंपरा में देवी के उपनांव के रूप में माया के प्रयोग होला। धन के देवी लक्ष्मी खातिर भी माया के प्रयोग देखल जाला।
इहो देखल जाय[संपादन]
संदर्भ[संपादन]
- ↑ शर्मा, चन्द्रधर (1995). भारतीय दर्शन:आलोचन एवं अनुशीलन (दूसरा संपा.). दिल्ली: मोतीलाल बनारसीदास. प. 13-14.
- ↑ श्वेताश्वेतर, (4.9.10)।
- ↑ शर्मा, चन्द्रधर (1995). भारतीय दर्शन:आलोचन एवं अनुशीलन (दूसरा संपा.). दिल्ली: मोतीलाल बनारसीदास. प. 239-50.
- ↑ "नामरूपेव माया मायैव नामरूपम्" - शतसाहस्रिका, प्र. पा.।


text:
एगो राजा हलन । उनका एके गो बेटी हल । ऊ बड़ी सुन्नर आउ दयालु हल । ओकरा हीं एगो गरीब अहीर के लइका नोकरी माँगे आयल तो राजा के बेटी ओकरा गाय-बैल के सान्हीं-पानी करे ला नोकर रख लेलक । ऊ गोरखिया बड़ी बढ़िया से सान्हीं-पानी करे आउ कभी-कभी राजकुमारी के भी काम-धाम कर देवे । गते-गते गोरखिया राजकुमारी के रूप से मोहा गेल बाकि राजा के बेटी से ऊ बात कइसे करे ? परेम के बात ओकरा कहे के हिम्मत नऽ हो हल । ऊ रोज सोच-सोच के मन के बात मने में रखले रहे । एक दिन ओकरा से नऽ रहायल तो ऊ बुझौनियाँ में अप्पन बात कह देलक -
ऊपर कोठ झरोखे बइठे, बिजुली माँग फड़कती ।
एतना दिन हम सेवा कइली, कहिनो नयन पलटती ?
************ Entry Incomplete ************


text:
नदी मुहाना
नदी मुहाना (अंग्रेजी: Estuary, एश्चुअरी ) नदी द्वारा बने वाला एगो थलरूप हवे जेवन नदी के समुंद्र में मिलत घरी बनेला, जब नदी आपन गाद-बालू जमा क के डेल्टा बनावे के बजाय सीधे समुंद्र में पानी छोड़े ले। समुंद्र से नदी के मिले के जगह पर बालू-माटी जमा करे से बनल थलरूप डेल्टा कहाला; मने कि नदी आ समुंद्र के मिलन, थलरुपी बर्गीकरण के आधार प दू किसिम के होला - नदी मुहाना (एश्चुअरी) आ नदी डेल्टा।
प्रमुख उदाहरण[संपादन]
- अमेजन नदी
- दि गोल्डन हॉर्न
- चेसापीक खाड़ी
- डेलवेयर खाड़ी
- द्राकेस एस्तेरो
- गिप्सलैंड झील
- गिरोंदे
- ग्रेट बे
- सेंट लारेंस के खाड़ी
- हैम्पटन रोड्स
- हंबर
- लागूना माद्रे
- बोर्गने झील
- पोंचास्ट्रियन झील
- लौंग आइलैंड साउंड
- मोबाइल खाड़ी
- नैरागांसेट खाड़ी
- न्यू-यार्क न्यूजर्सी बंदरगाह
- ओब नदी
- पजेट साउंड
- पैमलिको साउंड
- पोर्ट जैक्शन (सिडनी बंदरगाह)
- रिओ दे ला प्लाता
- सैन फ्रांसिस्को खाड़ी
- सेवर्न एश्चुअरी
- शैनन एश्चुअरी
- स्पेंसर खाड़ी
- टैंपा खाड़ी
- टेम्स एश्चुअरी
संदर्भ[संपादन]


text:
विकिपीडिया:इतिहास में आजु/4 जनवरी
ई इतिहास में 4 जनवरी के भइल घटना सभ के लिस्ट बाटे, जवन मुख्य पन्ना के "आजु के दिन" खंड में देखावल जाला। नया आइटम के सुझाव देवे खातिर, आम तौर पर आप निर्भीक हो के एह पन्ना के संपादन कर सकत बानी। अगर नया बानी त संपादन करे से पहिले "इतिहास में आजु" दिशानिर्देश जरूर पढ़ीं। हालाँकि, अगर आप जवन चीज जोड़ल चाहत बानी अगर ओह पर कौनों बिबाद के संभावना होखे तब, या अगर ई पन्ना जल्दिये मुख्य पन्ना पर देखावल जाए वाला होखे तब, आपन सुझाव के एकरे वार्ता पन्ना पर लिख दीं, सीधे एही में मत जोड़ीं।
नोट करीं कि विकिपीडिया के मुख्य पन्ना पर देखावल जाये वाली चीज सभ के चुनाव ओह में कड़ी के रूप में दिहल जाये वाले लेख के क्वालिटी आ अउरी बाकी मुख्य पन्ना के आइटम के साथ तारतम्य के आधार पर होला, ई चुनाव ख़ाली भर [[वि::उल्लेखनीयता|चीज के महत्वपूर्ण या सही होखे]] के आधार पर ना होला। एक बेर में चार से ले के छह गो ले आइटम देखावल जा सके ला। एही से हर ऊ चीज जवन "बहुत जरूरी आ महत्व के होखे" इहाँ ना देखावल जा सकेला। एकरे अलावा, अगर कौनों बात के उल्लेख बीछल लेख भा बीछल फोटो में पहिलहीं हो रहल बाटे तब ओ से जुड़ल चीज इहाँ एह साल ना देखावल जाला।
जवना समय ई मुख्य पन्ना पर देखाई दे रहल होखे, आ एह में कवनों किसिम क खराबी लउके, रिपोट करे खातिर मुख्य पन्ना खराबी देखीं। धियं रहे कि ई लिस्ट एह में कड़ी के रूप में दिहल लेख सभ से कुछ अलग तरह से भी तथ्य देखावत हो सकेले। बदलाव से पहिले विकिपीडियन लोग मंडली में आम सहमती बनावे के कोसिस करीं, सीधे इहाँ बदलाव मत करीं।
फोटो
एक बेर में कौनों एक ठो फोटो इस्तेमाल कइल जाय
इनहन के मत चुनल जाय
सही उमीदवार
टिप्पणी
४ जनवरी:स्वतंत्रता दिवस: म्यामांर (१९४८)
- १६९८ – लंदन मे स्थित पैलेस ऑफ व्हाइटहाल, जवन १५३० से शाही निवास रहल, के ज्यादातर हिस्सा आगि लगले से जरि गइल।
- १८५४ – कैप्टन विलियम मैकडॉनल्ड दक्खिनी महासागर में मौजूद मैकडॉनल्ड दीप के खोज कइलें।
- १९४८ – म्यामाँर के ब्रिटिश शासन से स्वतंत्रता मिलल।
- २०१० – बुर्ज खलीफा(फोटो में देखावल) जवन दुनिया के सभसे ऊँच बिल्डिंग बाटे, खुल गइल।
- अउरी तारीख देखीं:


text:
– अशोक शर्मा ‘अतुल’
कवनो विषय भा प्रसंग पर जब कवनो बतकही चलेला त ओकरा समेसया पर अधिक जोर रहेला – हई ना भइल, हउ ना भइल. त फलाने जिमेवार, चिलाने कसूरवार. कहे के मतलब कि जेतना माथापच्ची समेसया बतावे पर होला ओतना समाधान पर ना होला. ओइसहीं जब कबो भोजपुरी भाषा के प्रसंग छिड़ेला त बतकही मीन-नेख से शुरू होला आ एही पर खतम हो जाला.
भोजपुरी भाषा के मान्यता आ एकरा विकास के बहाने सड़क से संसद तक हल्ला-गुल्ला हो चुकल बा, बाकिर नतीजा उहे ढाक के तीन पात. कबो राजनीतिक पेच के रोआई त कबो संसाधन के दोहाई. एह पर कबो विचार ना भइल कि भोजपुरी के वकालत करे वाला लोग के वकालत के आधार का बा. का एह पर कबो सोच-विचार होला कि भोजपुरी खातिर हमनी के आपन ‘व्यक्तिगत’ भूमिका का होखे के चाहीं. दू-चार गो कविता, कहानी लिख लिहला से आ कवनो मंच पर खड़ा होके भाषण दे देहला भर से भोजपुरी के कल्याण हो जाई ? हमनी के मांग जायज बा कि भोजपुरी के संविधान से मान्यता मिले के चाहीं. ठीक बा कि एह काम में बिलम भइला के राजनीतिक कारण बा, बाकिर खाली राजनीतिए के भरोसे बइठला से कुछु नइखे होखे वाला.
मैथिली, बोड़ो, राजस्थानी के मान्यता मिल गइल त भोजपुरिओ के संविधान के मान मिले के चाहीं, काहे से भोजपुरी बोले वाला के गिनती ओकनी से जेयादे बा. एकदम सही, बाकिर इहो त देखीं कि मैथिलीभाषी आ बोड़ोभाषी के अपना मातृभाषा के प्रति प्रेम आ हमनी के मातृभाषा प्रेम में का अंतर बा. अंतर इहे कि मन में भोजपुरी बसला के बादो ‘व्यवहार’ में नइखे.
अनचिन्हार के आगे जब दू जना भोजपुरिया मिलेलन त बतकही भोजपुरी में ना, बलुक दोसर-तीसर भाषा में होखेला. एकरा पीछे मानसिकता ई बा कि कहीं भोजपुरी बोलला से हमनी के मान ना घट जाव भा केहू हमनी के गंवार ना कहो (काहे से कि अबही ले भोजपुरी बोलला के मतलब गंवारूपन समझल जाला, ई बात अलग बा कि सिनेमा जगत में भोजपुरी के डंका बज रहल बा). एगो अउर नजीर देखीं. स्कूल, कालेज में नाम लिखावत घरी मातृभाषा वाला कोष्ठक में भोजपुरी के जगहा हिंदी लिखेनी सन. लइकवे जब आपना माई के ना मनीहन सन त दोसरा के मुंह ताकल अपने मुंह पर जूता मारल ना कहाई का ?
साहित्य लेखन के नाम पर कुछ पत्र-पत्रिकन के अलावा भोजपुरी कहां बिया पता ना चलेला. कुछ विद्वानन के किताब जरूर बा, बाकिर कहवां बा आ ओकरा प्रचार-प्रसार खातिर का होता, हमनी के मालूम नइखे. हो सकेला रुचि एगो कारण होखे, त बात उपलब्धतो के बा. कहां से खोजल जाव भोजपुरी साहित्य आ के बतावे कि भोजपुरी खाली एगो बोलिए ना ई हमनी के आत्मा हिअ. अत्मे ना रही त देह कवना काम के. एहिसे भोजपुरी साहित्य आ साहित्यकार बिरादरी पर ठोस काम कइल जरूरी बा.
ई त सभे जानता कि भोजपुरी साहित्य माने खाली कथे-कविते होला आ ले दे के भिखारी बाबा के रचल नाटक. कथा-कविता छोड़के कवनो अउर विषय जइसे राजनीति, धर्म-कर्म, विज्ञान, भूगोल, इतिहास पर भोजपुरी लेखन खोजला पर ना मिली. हो सकेला एह विषयन पर भोजपुरी लेखन बाजार के जरूरत ना होखे, बाकिर एहसे भोजपुरी के धार त बढ़ी. ई त कहइबे करी कि भोजपुरी भाषा में दुनिया के कवनो बात कहा-लिखा सकेला.
बात एतने नइखे. ई कवन समझदारी कहाई कि बाजारी भा रोजगार के भाषा के चलते हमनी के आपन जुबान काट के फेंक दिहल जाव. उन्नति कइला के माने ई ना होला कि आपना बूढ़-पुरनिया लोग भुला दिहल जाव. बूढ़-पुरनिया के माने ओह पंरपरन से बा जवन अंटी ढीला कइलो पर कवनो बाजार में ना मिली. सोहर, सांझा माई, फगुवा के गीत, कोहबर के गीत, बेटी विदाई के गीत, पाहुन पुजाई जइसन तीज-तेवहार आ आयोजन अबहीं ले कायम बा त खाली ‘लोकजीवन’ (गांव, खेत-खरिहान) में. आपना संस्कृति आ परंपरा के बचावे खातिर एकर संरक्षण जरूरी बा, जवन लेखन के रूप में हो सकेला. एहि बहाने आपना अतीत के गौरव गान हो जाई आ आवे वाली पीढ़ी के आपना पुरखन के विरासतो मिल जाई.
संविधान से मान्यता मिलो भा ना मिलो, साहित्य अकादमी भोजपुरी के भाषा मानो चाहे मत मानो – एइसे कवनो बहस नइखे. काहे से कि भोजपुरिआ संतान के आपना माई के ‘स्वाभिमान’ खातिर केहू से प्रमाणपत्र ना चाहीं. बाकिर एतने कि पहिले हमनी के खुदे ई बात माने के पड़ी कि भोजपुरी केहू से कम नइखे, एकरा के आपना बेवहार-सुभाव में शामिल करे के पड़ी आ लेक्चरबाजी छोड़के आपना कर्म से सिद्ध करे के पड़ी कि भोजपुरी केहू से उन्नीस नइखे.
अशोक शर्मा ‘अतुल’
उप-समाचार संपादक, दैनिक पूर्वादय
मोबाइल 98642-72890


text:
भोजपुरिया खलनायक बिपिन सिंह साल २०१४ में अपना धुआंधार फिलिमन से भोजपुरिया परदा पर गरदा उड़इहे. पिछलको साल बिपिन सिंह अपना मजगर किरदार आ सशक्त अभिनय से खूब वाहवाही बटोरले रहले आ एहू साल अपना खलनायकी से दर्शकन के मन मोह लीहें.
नयका साल में बिपिन सिंह के आठ गो फिलिम रिलीज ला तइयार बाड़ी सँ. एहनी के नाम ह विनय बिहारी निर्देशित “प्यार मोहब्बत जिंदाबाद”, लोकेश मिनारिया निर्देशित “मायाजाल”, अमिताभ कुमार निर्देशित “अँखियाँ जब से लड़ल”, अजय कुमार निर्देशित “ठोक देब”, अजय कुमार झा निर्देशित “जीना मरना तेरे संग”, बाली निर्देशित “चरणों कि सौगंध”, सनोज मिश्रा निर्देशित “विजयतिलक”, आ अभय आदित्य सिंह निर्देशित “महालंठ”.
अपना सफलता से उत्साहित बिपिन सिंह एकर श्रेय अपना प्रशंसक दर्शकन के देत बाड़े.
(रामचंद्र यादव)
(२९ दिसंबर १३)


text: हेलमेट लगाई, तब प्रेसवार्ता मे जाई.....बुखारी का ‘बुखार’ हो गइल बा। ज्वर जब ज्यादा चढ़ि जाला तs मनई असमान्य हो जाला। ज्वर से पीडित कई लोग बउरा जालें। अइसन लोग के ‘दवाई’ के जरुरत पड़ेला। अब सवाल इ बा कि बुखारी साहब कs बुखार के उतारी? हजरतगंज कोतवाली में दर्ज एनसीआर(323,506) से उनकर कवन ‘रोआं’ टेढ़ हो जाई। गनीमत बा, बुखारी साहब आपन आपा खो के अपनी ही बिरादरी के पत्रकार मोहम्मद वहीद चिश्तीसे मारपीट कइलन। बात लखनऊ की गोमती होटल के हs। दिल्ली के जाम मस्जिद के शाही इमाम मौलाना सय्यद अहमद बुखारी के प्रेस कांन्फेस चलत रहल। ‘दास्तान-ए-अवध’ के सम्पादक मोहम्मद वहीद चिश्ती सवाल दागि दीहलें- ‘जब 1528 की खतौनीमें अयोध्या के विवादित भूमि राजा दशरथ के नाम से बा, तs आप दशरथ की बेटा राम की नाम पर जमीन काहें ना दे देत हई।‘ सवाल तीर अइसन बुखारी कि करेजा में धंसि गइल। उ संपादक के कांग्रेश कs एजेन्ट बना दिहलें। गर्दन नापे के घोषणा क s दीहलें। एकरा बाद भी करेजा ना ठंढाइल तs संपादक के दौडा-दौडा पीटलन।


text:
लिवर से संबंधित बिमारी आ ओकर बचाव
—- डॉ सरवन कुमार पुरी
जब लिवर मे कवनो संक्रमण , सूजन चाहे कवनो तरह के विकार से संबंघित लक्छण के हेपाटाइटिस चाहे आम भाषा मे पीलिया भा जॉन्डिस कहल जाला।
#कारण:- लिवर मे वाइरस इंफेक्सन। जइसे ह्पेटाइटिस ए, बी ,सी, डी आउर ई।
शरीर मे रक्त कोशिका के जल्दी टूटल। शराब के कारण लिवर छतिग्रस्त भइल ।कुछ दवाई भा बिषइला चीझ के परभाव के कारण।शरीर मे ऑटोईम्यून हेपेटाइटिस आ एस एल ई नाम के रोग के कारण ।
पित्त नली(बाइल डक्ट) जवना के गॉल ब्लाडर कहाला के रास्ता मे पथरी भा ट्यूमर भइल ।
वइसे तs सैकड़न तरह के वाइरस लिवर के परभावित कर सकेला बाकि पांच गो वाइरस जादा महत्वपुर्ण बा ए , बी, सी,डी, आ ई।
बचाव ही बेहतर बा :- सबसे अच्छा बचाव बा टीकाकरण चाहे वैक्सीनेशन । हेपेटाइटिस ए आ बी के टीकाकरण बच्चा आ सेयान दुनू करा सकत बा ।
खाना के झांप के (ढक) के राखी।
पीये वाला पानी के खास कइ के धेयान राखी कि ऊ साफ होखो , बेहतर होइ कि पानी के उबाल के ठंढा कर लि । गली मुहल्ला के सामान जवन खुला मे मिले वाला चीझ मत खांइ।खाये से पहिले साबून से हांथ जरुर धोवे के चाहीं।
लक्छण :- ऑख पीयराइल , पेशाब पीयर भइल
बोखार भइल , जी मिचलाइल भा उल्टी भइल , भूख कम लागल ,पेट मे दरद आ पेट के फूल गइल।
#गंभीर लक्छण :- शरीर मे रक्तस्राव भइल , बेहोश भइल , सांस लेवे मे तकलीफ , पेशाब कम भइल ।
कुछ मिथक आ भ्रांति तथ्य के आइना मे:-
#भ्रांति पीलिया भा जॉंडनिडिस मे मरीज के पीला फल आ हरदी ना देवे के चाहीं।
#तथ्य ई गलत धारणा बा आ एकर कवनो वैग्यानिक आधार नइखे ।
#भ्रींति कुछ लोग मान्ला कि कवनो तालाब – पोखरा मे नहाए से पीलिया ठीक हो जाला।
#तथ्य ई धारणा भी गलत बा । हेपेटाइटिस ए आ ई समय के साथ अपने आप ठीक हो जाला ।


text:
एक बिहारन के अरमान, “हमार इच्छा बा कि हमार बियाह आपन गांव से होखो”
अमीषा त्रिपाठी, पुणे में फैशन डिजाइनिंग कर रही हैं। बिहार के बक्सर जिले के छोटे से गाँव नगरपुरा की रहने वाली अमीषा अपने प्रोजेक्ट्स में बिहार के परंपरागत परिधानों को प्राथमिकता तो देती ही हैं, बिहारी संस्कृति से अपने जुड़ाव को परदेस में रहकर भी खुलकर सामने लाती हैं। 18 साल की अमीषा साझा कर रही हैं भोजपुरी गीतों से अपने लगाव को व ज़ाहिर कर रही हैं अपनी एक मासूम इच्छा भी।
हमरा हिसाब से हमनी के आपन रीति रिवाज से जुड़ाव रहे के चाहीं, ओकरा से लगाओ रहे के चाहीं। हम देखले बानीं भोजपुरिया समाज के लगभग हर घरन में, माई चाहे मइया गीत गुनगुनात रहेली लोग। हर बिधि के गीत सुने के मिल जाला। हम माँ के देखत रहनी, जइसे कहीं सुनाओ कि घर में केहु के बियाह ठीक भइल बा चाहें लइका के जनेव पड़ल बा, चाहें केहु के लइका होखे वाला बा त माँ गीत गावे सुरु क देस।
हमारा गीतन से जुड़ाव माँ के चलते भइल। हम उनका के बचपने से घर में गावत सुनले बानी। माँ जब रोटी बनावस भा बरतन धोवस, गीत हमेसा गुनगुनास।
लइकी होखला के सबसे बेसी फायेदा इहे बा कि माँ के हर गुन देखे, सुने आ सीखे के मिल जाला।
हमरा एगो बात मन पड़ेला जब हम 8-9 साल के रहीं तब माँ के गीत गावत सुन के इयाद क लीं आ दोसरा घरे एगो मइया अकेले रहत रहली, उनका के जाके गाके सुनाईं। मइया बड़ी चाव से हमार गीत सुनस आ जहां गलती बुझाए ओइजा बतावस। एगो दुवारे बरियात के गीत हमरा बड़ी पसंद रहे ओकरे के खुब गावत रहनीं। एक लाइन आगे लिखऽतानी|
“आपन खोरिया बाहारऽ ए कवन बाबा,
आवऽतारन दुलहा दामाद ए लाला”
इ गीत त जइसे कंठस्त हो गइल रहे।
हम गांव से सहर में रहे लागल रहनी बाकि गीत सुने के मोका हमेसा मिलत रहे आपन माँ से, बड़ी खुसी होला सोच के कि आज उहे कामवां हमहुँ करेनी आपन क्लास वर्क करत।
माँ से कुल्हि गीतन के सुन-सुन के हरेक गीतन के धुन से प्यार भइल पहिले, फेर धीरे-धीरे लिरिक्स के मतलब बुझाइल कि मतलब का होला तब लागल कि भोजपुरिया गीत-संगीत कवनो अमृत घोंट से कम नइखे, बस महसूस करे के बा तब ओह घोंट के असर बुझाइ।
हमार सपना बा कि कुल्हि गीतन के कहीं सहेज के धऽ दीं, बस लागल बानीं ओह में। भोजपुरी के भीरी अथाह सागर बा गीतन के। हम त बस ओह में से एक-एक ठोप निकलले बानीं। अभी त बहुत बाकी बा, हरेक रसम के अनगिनत गीत बाड़ी संऽ।
हमरा सुरु से आपन भोजपुरिया बियाह के रीति रिवाज से बहुत जुड़ाव रहल बा। उहे देख के बड़ भइल बानी आ सबसे बेसी त गीत से। हम कवनो रसम के गीत के खाली सुनेनी ना हमेसा ओकरा के महसूस करेनी चाहें कतनो हाली सुनीं बाकिर कुछ गीतन के जब सुनब तब रोवा खाड़ हो जाला।
बियाह के कुल्हि रसम हमरा बहुत पसंद ह आ ओहु में सबसे बेसी पसंद ह जब माड़ो गड़ा जाला आ लइकी आके माड़ो पूजे ले, फुआ आ बहिन लोग कोहबर लिखेली लोग, मुंह से गीत गावत रहीहन लोग बाकिर आंख से लोर गिरत रहे ला, ओइजा लउके ला कि अब काल्ह से भतीजी आ बहिन ना लउकी।
जब बारात समियाना में रहे ला आ ओइजा से निकले ला दुवारे बारात लगावे खाती त घर के सब मरदाना बाराती के लिआवे जाला। हम अपना घर के बात करतानीं। दुवार प दुवार-पूजा खाती चउकी लागल रहे ला, गांव-घर के लइकी-कनिया छत पे बारात के इंतजार में खड़ा रहे ली लोग। जइसे बाजा के आवाज तनियो सुनाये सुरु होला तइसहीं मेहरारू लोग गीत काढ़ा देला।
हमरा इयाद बा लास्ट टाइम अपना छोटका बाबा के लइकी माने सबसे छोट फुआ के बियाह में गांवे गईल रहनी। केहु कहलस कि बारात निकल गइल बा दुआरे लागे खाती आ पड़को छूटत रहे। बारात पूरा 40-45 मिनट ले ले रहे दुआर तक आवे में। गीत जब गवाये सुरु भइल रहे त एक के बाद एक, एक के बाद एक गवाते गइल रहे। हम बस खड़ा होके गीतन के सुनत रहनी, ओह्ह समय प हम का महसूस करेनी हमरा आजतक ना बुझाइल बाकी एह दुनिया में एगो अलगे फील होला।
हमरा भीतरी ई सोच ना रहे ला कि काल्ह बिदाई बा, आंख भीज जाला, हम बस ओह्ह मोमेंट के फील करेनी। लइकी जवन गावे ली स ओकर एकैक लाइन के फील करेनी। उ छवि हमरा खाती अद्भुत होला।
जब खबर आवे ला कि गुरहंथी आवता, बीचे अगाना माड़ो आ माड़ो के एक ओर से लइकी बइठल रहेले ओकरा पीछे माड़ो के बहरी से गांव-घर के सब मेहरारू लोग। दुलहिन के साथे ओहघरी खाली नाउन माड़ो में रहेली अउरी केहु ना, ई पार्था पहिलहीं से चलत आवता। माड़ो के दूसरका ओर लइका वाला लोग खाती दरी चाहे गद्दा बिछल रहे ला। गुरहंथी खाती सब एक साथे आवे ला, ओह में पूरा बाराती ना होला, मुख्य रूप से लइका के घर के कुल्हि बड़ आदमी आ नाता-रिस्तेदार रहे ला लोग। जइसे सब अगाना में आवेला तइसे गीत सुरु होला।
“आई गइले डाल-दउरा, आई गइले सिर-मउरी,
आरे माई, आई गइले धिया के सोहाग-भाग,
धिया लेले चउकवे बइठी”
इ गीत सुनते एगो अलगे फीलिंग आवेला रोवा-रोवा खाड़ हो जाला, हम कहीं बियाह में रहेनी बस इ पल के इन्तेजार करेनी। हम शायद आपन इमोसन के कब्बो जुबान ना दे पाइब। बस अतने कहब कि हमारा खाती सौभाग बा कि हम भोजपुरिया माटी प जनम लेले बानी। हमार एगो इहो इच्छा रहल बा कि हमार बियाह हमार आपन गांव से होखो एक दम उहे रसम से जइसे 2001 में हमार फुआ के भइल रहे।


text:
– डाॅ. अशोक द्विवेदी
अनेकता मे एकता क उद्घोष करे वाला हमन के महान देश इहाँ क रहनिहार हर नागरिक के हऽ; बाकिर अइसनो ना कि देश के हेठे दबाइ के सबकर अपने आजादी परमुख हो जाय. पहिले राजा जवन मरजी होखे करे बदे सुतंत्र आ निरकुश रहे बाकि अब, लोगन के चुनल -बनावल “ओहदेदार” अपना निज के महत्वाकांक्षा आ तुष्टि खातिर लोगन के भेंड़ा बना के इस्तेमाल करे लागी त बतबढ़ ढेर आगा बढ़ जाई. ई कइसन आजादी कि “मोगैम्बो” के खुश करे खातिर लोग ओकर ‘कारपेट’ बन जाय ? हमहन क कइसन मानसिक गुलामी कि आपन नेता भइला का नाते ओकरा आगा पाछा पोछ डोलाईं आ ओकरा अनेत के आड़ छाँह देईं जा ?
स्वच्छ राजनीति का नाँव प’ “नया आ अनोखा” करे निकलल जब अपना महत्वाकांक्षा आ खुशामद पसन्दी में सीमा लाँघे लागल त का कइल जाव ? हाय रे अधोगति, आज देश के स्वतंत्रता का महापरब पर “भारत /इन्डिया,”, “जयहिन्द” का बजाय अपने नाँव “अरविन्द केजरीवाल”; ऊहो स्कूल का छोट लड़िकन के ऊजर, लाल ड्रेस पहिरा के शब्द का रूप में बइठा के; आजादी खातिर मर मिटे वालन का जगहा अपने के महिमामंडित कइल जाता.
काल्हु महामहिम राष्ट्रपतिजी हमनी के आ देश खातिर प्राण निछावर करे वाला सैनिकन क अभिनंदन क के कहलन कि हमन के अपना मानवी मूल्य आ विरासत बचावे क कोसिस करे के चाही. कहलन कि, “जवन देश अपना अतीत के मूल्य आ आदर्श भुला जाला ऊ अपना भविष्यो क खासियत गँवा देला. आज तमाशा देखी़ं. आज खबर मिलल कि हमनी का प्रदेश मे़ कानपुर में कवनो लड़की के छेड़खानी करत मनचल/मनबढ़ुवन के रोकला पर, फर्ज निभावे वाला फौजी के पीट पीट के हत्या कर दिहल गइल. लोग कह सकेला कि अगर मोगैम्बो आजादी के अपना पक्ष में इस्तेमाल कर सकेला त मनबढ़ लइका काहे ना ? बाकिर ए दूनो घटनन से हमहन क मूल्यन क गिरावट आ पतनशीलता नइखे उजागर होत का ? राजधरम, लोक धरम आ मानव धरम सब सँगही चलेला. यथा राजा तथा प्रजा. आज एह हालत में के केकर अनुसरन करत बा ? साँच त ईहे बा कि हमन के आजादी त मिल गइल बाकि मानसिक गुलामी ना गइल. पोंछ डोलावल जब सोभाव बन जाला त नीक जबून ना बुझाला. आजादी मिलल ,अधिकार मिलल बाकि ओकर इस्तेमाल करे क लूर सहूर ना आइल.
अगर शक्ति आ सत्ताकेन्द्रित राजनीति भइल त ओकर फायदा उठावे वाला जमातो बढ़ल. स्वछंदता करे खातिर सरक्षन मिलल; बाकि एकर तिरस्कार आ बहिस्कार कइला का साथ साथ हमनियो के ई ठीक से रट लेबे के चाहीं कि स्वतंत्रता क माने स्वछंद भइल ना ह, आ आजादी क मतलब अराजकता त कत्तई ना हऽ.


text:
– लाल बिहारी लाल
झूके ना देब अब तिरंगा के शान
लेवे भा देवे परे केतनों के जान.
झूके ना देब अब तिरंगा के शान.
त्याग तपस्या के ई अजब कहानी बा
आन बान शान के ई परम निशानी बा
जनता जनारदन के ईहे बा पहचान.
झूके ना देब अब तिरंगा के शान.
सहब नहीं अब पड़ोसी के नखरा
होखे ना देब अपना माटी के बखरा.
हमके त बा ई देश पर गुमान.
झूके ना देब अब तिरंगा के शान.
गीदर के भभकी अब काम नाहीं आई
मुँह में राम बगल में छूरी चल ना पाई.
ईंट के पत्थर से होई समाधान.
झूके ना देब अब तिरंगा के शान.
शहीदन के शत-शत नमन हमार बा
आजादी के पावन ई परब-त्योहार बा.
लाल न्योछावर करी आपन जान.
झूके ना देब अब तिरंगा के शान.
*सचिव लाल कला मंच,नई दिल्ली-44


text:
बिहार में रिलीज़ भइल फिलिम ‘दिल हो गईल कुर्बान’ के बढ़िया सफलता मिलल बा. एह फिलिम में अविनाश शाही हालात के शिकार हो के बाहुबनल एगो मुसलमान युवक के भूमिका में बाड़ें. आर॰ एस॰ तिवारी पुलिस अधिकारी बनल बाड़ें. अविनाश शाही के अपोजिट प्रिया शर्मा आ आर॰ एस॰ तिवारी के अपोजिट नवोदित कलाकार मोहिनी घोष बाड़ी.
उत्तर प्रदेश के मूल निवासी आर॰ एस॰ तिवारी कई साल से व्यापार जगत में बढ़िया व्यवसायी रहला का बाद अपना भोजपुरी प्रेम क चलते बतौर निर्माता आ नायक एगो पारिवारिक आ स्वस्थ मनोरंजन वाली फिलिम ‘दिल हो गईल कुर्बान’ बनवलें.
(उदय भगत)


text:
१० वां राष्ट्रीय विश्व भोजपुरी सम्मलेन के आयोजन २३ -२४ अप्रैल के त्रिवेणी घाट, ऋषिकेश (उतराखंड ) में कइल जा रहल बा, जवना में देश आ देश के बाहर से हज़ारों के संख्या में साहित्यकार, कलाकार, गायक आ भोजपुरी प्रेमी भाग लीहें. सम्मलेन के उद्घाटन उतराखंड के मुख्यमंत्री रमेश पोखरियाल निशंक करीहें. मुख्य अतिथि वरिष्ठ भाजपा नेता कलराज मिश्र, अध्यक्ष सतीश त्रिपाठी (राष्ट्रीय अध्यक्ष, विश्व भोजपुरी सम्मलेन), अति विशिष्ट अतिथि – डा॰ राजा वशिष्ठ (अमेरिका), राजदूत (त्रिनिदाद), डा॰ सरिता बुधु (मारीशस), विशिष्ट अतिथि – कमल नारायण मिश्र (प्रदेश अध्यक्ष, उतराखंड), अरुणेश नीरन (अंतर्राष्ट्रीय महासचिव, विश्व भोजपुरी सम्मलेन), हरीश रावत (सांसद, हरिद्वार) अउर ओम प्रकाश यादव (सांसद, सीवान ) वगैरह उद्घाटन सत्र में भाग लीहें. दू दिन के एह आयोजन में एहू साल साहित्यिक परिचर्चा, विचार गोष्ठी, लोकरंग, नाट्यरंग, कवि सम्मेलन आ सम्मान समारोह के कार्यक्रम होई.
ई जानकारी देत विश्व भोजपुरी सम्मेलन दिल्ली इकाई के अध्यक्ष मनोज भावुक बतवलें कि ” विश्व भोजपुरी सम्मलेन २० करोड़ भोजपुरी भाषियन के एगो विश्व संगठन ह आ सोलह गो देश एकर सदस्य बा. भारत आ भारत के बाहर अब तक एकर चार गो विश्व सम्मेलन आ नौ गो राष्ट्रीय अधिवेशन हो चुकल बा. एह में भारत आ मारीशस के राष्ट्रपति, प्रधानमंत्री, मंत्री , सांसद , संस्कृतिकर्मी , कलाकार, भाषाविद अउर साहित्यकार लोग उपस्थित होके भोजपुरी के मान बढवले बा. विश्व भोजपुरी सम्मलेन भोजपुरी भाषा, साहित्य, कला, संस्कृति आ जीवन शैली के प्रचार-प्रसार, संरक्षण अउर संवर्धन खातिर समर्पित एगो विश्व स्तरीय संगठन ह. विश्व भर में अपना श्रम, प्रतिभा, कल्पनाशक्ति आ समर्पण के कारण आपन विशेष स्थान बनावे वाला बीस करोड़ भोजपुरियन के एकता, आपसी संवाद, पहचान आ अपना मिट्टी के गंध बनवले रखे आ उनका खातिर एगो विश्व मंच उपलब्ध करावे के उद्देश्य से सन १९९५ में सेतु न्यास मुम्बई के सहायता से संस्था के स्थापना भइल रहे. मात्र पंद्रह वर्ष के छोट अवधि में सम्मेलन भोजपुरिया कला आ संस्कृति के क्षेत्र में त कीर्तिमान स्थापित कइबे कइलस, लाखो लोग के एक मंच पर जुटाके उनका अस्मिता के बोधो करवले बा.”


text:
जयप्रकाश विश्वविद्यालय में स्नातकोतर भोजपुरी के पढ़ाई बंद करे के बिरोध
आज दिनांक 05/12/2016 के जयप्रकाश विश्वविद्यालय में स्नातकोतर भोजपुरी के पढ़ाई बंद करे के बिरोध में आ पढ़ाई जारी राखे के समर्थन में एगो शिष्ट मंडल विश्वविधालय के कुलपति लोकेश चंन्द्र सिन्हा के ज्ञापन सौपलस हs आ कुलसचिव अध्यक्ष छात्र कल्याण आ समहर्ता, आरक्षीय अधीक्षक आ कमिश्नर सारण छपरा के ज्ञापन सौपल गइल हs।
एह शिष्ट मंडल के अध्यक्षता कइनी हs डॉ० जौहर शफियाबादी जी (राष्ट्रीय उपाध्यक्ष अ०भा०भो० साहित्य सम्मेलन-पटना) आ अगुआनी कइनी हs, श्री ब्रजेन्द्र प्रसाद सिन्हा जी (अध्यक्ष सारण जिला भोजपुरी साहित्य सम्मेलन छपरा) आ शिष्टमंडल में विशेष रूप से शामिल रहनी हs प्रो० रविकान्त सिंह रवि, श्री बबन प्र० सिंह प्रो० उदय प्रताप सिंह, प्रो० पवन कु० साह , सुजीत कुमार, छात्र नेता उमाशंकर साहू, पवन कुमार सिंह, चंदन सिंह, असलम सागर, यशवंत कुमार सिंह , रंजन कुमार सोनी आदि लोग शामिल रहल हs ।
अंत में एगो विशेष बइठक करके सर्वसम्मती से निर्णय लिहल गइल हs कि काल्ह दिनांक 06/12/2016 के एक बजे दिन से भोजपुरी बचाओ अभियान द्वारा संयुक्त रूप से विवि० में धरणा आ मुस्पिल्टी चौक पर कुलपति आ कुलसचिव के पुतला दहन कइल जाई । काल्ह एह कार्यक्रम से भोजपुरी बचाओ आंदोलन शुरू हो जाई आ जबतक विवि० भोजपुरी पढ़ाई के मान्यता नइखे देत तबतक अनशन,धरणा प्रदर्शन, छपरा बंदी, विवि० में ताला बंदी के गतिवध्द कार्यक्रम चलत रहीं । रउवा सभे भोजपुरिया भाई-बहिन लोग से आ भोजपुरी के सब संस्था के सदस्य लोग से संयुक्त रूप से अपील कर रहल बानी कि एह कार्यक्रम में रउवा सभे अपना-अपना बैनर के साथ आईं ।
(स्रोत – सुजीत कुमार सिंह सौरभ, छात्र,
भोजपुरी विभाग, जयप्रकाश विवि, छपरा)


text: राष्ट्रपति रामनाथ कोविंद उपराष्ट्रपति वेंकैया नायडू मुख्य न्यायाधीश–दीपक मिश्रा मुख्य चुनाव आयुक्त ओम प्रकाश रावत रेलवे बोर्ड का चेयरमैन अश्विनी लोहानी रेलवे मंत्री पियूष गोयल खेल मंत्री राजवर्धन सिंह राठोर रक्षा मंत्री निर्मला सीताराम SEBI का अध्यक्ष अजय त्यागी NITI आयोग का उपाध्यक्ष राजीव कुमार NITI आयोग का CEO अमिताभ कांत लोकसभा अध्यक्ष सुमित्रा महाजन लोकसभा उपाध्यक्ष M थंबीदुर लोकसभा के महासचिव स्नेहलता श्रीवास्तव राज्यसभा के विपक्ष का नेता गुलाम नवी आज़ाद भारत का महान्यायवादी के के वेणुगोपाल वायु सेना अध्यक्ष बीरेंद्र सिंह धनोआ नो सेना अध्यक्ष सुनील लाम्बा थल सेना अध्यक्ष बिपिन रावत कैबिनेट सचिव प्रदीप कुमार सिन्हा S.B.I के अध्यक्ष रजनीश कुमार I.B के अध्यक्ष राजीव जैन B.S. F…Read More


text:
अर्थशास्त्र (Economics; इकोनॉमिक्स) सामाजिक विज्ञान के शाखा ह जेकरा अन्तर्गत वस्तुवन आ सेवा कुल के उत्पादन, वितरण, विनिमय आ उपभोग के अध्ययन करल जायेला। 'अर्थशास्त्र' शब्द
अर्थशास्त्र के फोकस एह बात पर होला कि बिभिन्न आर्थिक एजेंट सभ के बेहवार आ आपसी क्रिया-अंतर्क्रिया कवना तरीका के बा आ अर्थब्यवस्था सभ कइसे काम करे लीं। माइक्रोइकोनॉमिक्स में अर्थब्यवस्था के बेसिक तत्व सभ के बिस्लेषण कइल जाला जेह में एकहक ठो एजेंट आ बजार (मार्केट), इनहन के अंतर्क्रिया, आ एह अंतर्क्रिया (इंटरैक्शन) सभ के परिणाम के अध्ययन शामिल होला। एह एकहक ठो एजेंट सभ में परिवार, फर्म, बिक्रेता, खरीदार इत्यादि लोग सामिल होला।
एकरे बिपरीत मैक्रोइकोनॉमिक्स में पूरा अर्थब्यवस्था के बिस्लेषण कइल जाला (मने कि पूरा संपूर्ण उत्पादन, उपभोग, बचत, आ निवेश) आ पूरा अर्थब्यवस्था के परभावित करे वाला मुद्दा,
अर्थशास्त्रीय विवेचना के प्रयोग समाज से संबंधित विभिन्न क्षेत्रन में कइल जायेला, जैसे:- अपराध, शिक्षा, परिवार, स्वास्थ्य, कानून, राजनीति, धर्म, सामाजिक संस्थान और युद्ध इत्यदि।


text:
पिछला दिने वैली व्यू फार्म हाउस, गोलपहाड़ी मे भोजपुरी फिल्म “प्रेमलगन” के मुहुर्त नवोदित अभिनेता अजीत आनन्द आ पूजा सिंह के शॉट ले के करावल गइल. नवोदित निर्माता रामाकान्त प्रसाद के ई पहिलका फिलिम ह आ एकर निर्देशन करत बाड़न नितेश सिंह निर्मल. निर्माता रामाकांत प्रसाद के कहना बा कि ई उनकर पहिला फिल्म ह एहसे उम्मीद करीहें कि फिलिम सफल होखे आ ऊ आगे अउरी फिलिम बनावसु. कहलन कि अजीत आनन्द में उनुका प्रतिभा झलकल त उनुका के अपना फिल्म में ब्रेक दे दिहलन. अजीत आनन्द के लोग अबले बतौर गायक जानत रहल हा.
फिल्म के गीतकार आर आर पंकज, गोविन्द ओझा आ नीतेश निर्मल, कैमरा मैन शिव जी अउर नृत्य निर्देशक अभिजीत मनीष आ मृत्युंजय गुप्ता हउवें. एक्शन वरुण के बा. कलाकारन में मनीष महिवाल, जय सिंहम सुमंता बनर्जी, जफर वारिस खान, बिपिन बहार, आर के जी आ बाल कलाकार सचिन गुप्ता के नाम बा.
(स्रोत – संजय भूषण पटियाला)


text:
यूपी में बिजलीघर परियोजना पर खतरा
यूपी के किसान अपना जमीन के मुआविजा पाँच सौ सत्तर रुपिया प्रति वर्गमीटर का दर से माँगत बाड़े जवन दर टप्पल परियोजना खातिर दिहल गइल बा. एह चलते सरकार तय कइले बिया कि किसान के सहमति मिलला बिना ओकरा जमीन के अधिग्रहण ना कइल जाई. काल्हु करछना ताप परियोजना खातिर लिहल गइल जमीन के बेसी मुआविजा माँगत किसानन पर पुलिस के लाठी चार्ज से एगो आदमी के मौत हो गइल जवना का बाद भीड़ बेकाबू हो गइल आ पुलिस वालन के चहेट लिहलसि. पुलिस बल भाग खड़ा भइल. एह भगदड़ में एसपी के गोड़ में फ्रैक्चर हो गइल बा आ कई गो अधिकारी घवाहिल हो गइल बाड़े. भीड़ बाद में कई गो सरकारी वाहन के फूंक दिहलसि आ सड़क का साथ साथ रेलो मार्ग जाम कर दिहलसि जवना चलते बहुते लोग के परेशानी भइल. मृतक के परिवार के पाँच लाख रुपिया मुआविजा देबे के घोषणा भइल बा. आ सरकार एह योजना के रद्दो कर सकेले.


text:
रोमांटिक एक्शन फिल्म दरार छठ के महापर्व का अवसर पर रिलीज होखे जा रहल बा. एह फिल्म मे डायनेमिक नायक अनिल सम्राट आ खूबसूरत अदाकारा सोनाली जोशी के रोमांटिक जोड़ी नजर आई. सम्राट फिल्म्स क्रियेशन्स का बैनर में बनल आ आप इन्टरटेनमेंट लि॰ के एह प्रस्तुति के अजीत श्रीवास्तव निर्देशित कइले बाड़े.
अनिल एह फिल्म में मस्तमौला नवयुवक का किरदार में आ सोनाली जोशी माडर्न गर्ल बनल बाड़ी. एह लोग के प्यार भरल मस्ती आ नोंक झोंक दर्शकन के आनन्द दीहि.
दरार में एह लोग का अलावे पवन सिंह आ मोनालिसो के लीड जोड़ी देखे के मिली. अनिल सम्राट एह फिल्म से आपन अभिनय कैरियर शुरु करे जा रहल बाड़न. अनिल के दू गो अउरी फिल्म, कोठा
आ पवन राजा आजुकाल्हु फ्लोर पर बा.
एह फिल्म में एक दर्जन गाना बा. तसलीम आ तेजाश्री के आयटम डाँस देखेवालन के झूमा दी. गीत आ संगीत विनय बिहारी के बा, कथा पटकथा मनोज हंसराज के, संवाद संतोष मिश्रा के, कैमरा आर आर प्रिंस के, मारधाड़ संयोजन आर पी यादव के आ संपादन चैतन्य तमन्ना के बा.
एह फिल्म के प्रस्तुतकर्ता “आप इन्टरटेनमेंट” बालीवुड फिल्म “नॉक आउट” के निर्माता कंपनी हवे.
(स्रोत : प्रशान्त निशान्त)


text:
कहल जाला की अगर घाव के सही समय पर सही इलाज ना दियाए त उ खतरनाक कैंसर के रूप ध लेवेला। आज भोजपुरी गीतन में बढ़ रहल अश्लीलता रूपी कैंसर से लड़ल एगो बड़ चुनौति रहले रहे ताले एह गीतन में जातिवादी माहुर घोरा गइल।
लगभग 6 महीना पहिले रितेश पांडेय “पांडेय जी का बेटा हूँ” गीत गा के भोजपुरी गीतन में एगो नया ट्रेंड चला देहलें। ओकरा बाद ओही तर्ज पर “यादव जी का बेटा”, “वर्मा जी का बेटा”, “कुशवाहा जी का बेटा”, “धोबी जी का बेटा” आ “चमार जी का बेटा” जइसन गीतन के भरमार हो गइल। हालांकि ई कवनो आजे अचानक आ गइल अइसन भी नइखे। गुड्डू गिरी जब गुड्डू रंगीला बनत रहलें ओह घरी छिलटुआ के दीदी आ टेंगरा के दीदी जइसन गाना गा के कहीं ना कहीं एगो शुरुआत कइलें बाकी गनीमत ई रहल की ओह तर्ज पर ढ़ेर गाना ना आईल।
भोजपुरी फिल्मन में आइटम सॉन्ग के नाम पर विधायक जी, मुखिया जी सरपंच जी से होते हुए यादव जी आ फेर मिसिर जी तू त बाड़s बहुत ठंढ़ा तक मामला पंहुचल। ओइसन गीतन पर छाती चाकर क के नाचे वाला यादव जी आ मिसिर जी से मिलल बढ़ावा बा जे आज गायक अपना-अपना जात के नाम लेके गा रहल बारें।
दुखद आ खतरनाक स्थिति ई बा कि तब केहू के खराब ना लागल, केहू रितेश पांडेय पर केस ना कइल जब ऊ कहले की पांडेय जी का बेटा हूँ चुम्मा चिपक कर लेता हूँ। ओह घरी कहीं के ब्राम्हण समाज चाहे संस्था के लोग विरोध ना दर्ज करवलक की काहे ई पांडेय जी के बेटा के बारे में अइसन गीत गा रहल बा? दोसर कवनो जात के लोग भी सामने ना आइल आ अब जब कौनो गायक गा देलस की “पांडेय जी की बेटी है चुम्मा चिपक कर देती है” तब अचानक पूरा ब्राम्हण समाज के लागल की ई का गा देलस? ई त हमनी के बेटी-बहिन के इज्जत उछालत बा। सभे तय कइल की एकरा खिलाफ आवाज बुलंद होखे आ एह गीत के गायक अजय लाल यादव के खिलाफ केस दर्ज करावल जाओ। जौनपुर से लेके आरा तक कईगो केस दर्ज भइल। होखे के भी चाहीं, बाकी बेटिये पर काहे, बेटा के इज्जत ना होला आ कि बेटा के चुम्मा लेला से मर्दानगी झलकेला?
समाज अइसन बेहाया गायकन के बरदास ना करी। बेहाया ऊ गायक त बड़ले बा बाकी बहुत लोग बा जे पांडेय जी का बेटा हूँ खातिर रितेश पांडेय के बचाव कर रहल बा। फेसबुक पोस्ट आ वीडियो बनाके अजय लाल यादव के गरिया रहल बा आ रितेश के बचा रहल बा। हमरा नजर में असली बेहाया इहे लोगवा बा। बेहयाई के अंदाजा एहि बात से लागत बा कि लोग तर्क देता की ऊ केहू के नाम नइखन धइले त सवाल ई उठत बा कि अजय लाल यादव जवन गवले बा ओमे उ कहाँ केहू के नाम लेले बा? तब काहे एतना परपराता? अगर समाज के लोग पांडेय जी के बेटा खातिर विरोध के पुरजोर आवाज उठवले रहित, केस दर्ज करवले रहित त आज कौनो गायक में हिम्मत ना रहित की उ केहू के बेटी पर अभद्र गीत गा देवे।
असल रोग ई बा कि हमनी के मर्दवादी समाज के ई बरदास नइखे की बेटी कौनो गलत काम करो जबकि बेटा के आजदी बा कि उ कुछो कर सकता। आम जन जीवन में अब बहुत बदलाव आइल बा बाकी तबो जेतना आजादी लड़िका के बा ओकरा अधो लड़की के नइखे। एगो आउर पय बा, जब लड़िका कौनो लड़की के गाभि मारेला चाहे अश्लील गीत गा के छेड़ेला त लड़िका के साथ-साथ ओकर दोस्त भी खूब मजा लेवेलन स आ जब ओकनी के बहिन पर कौनो इहे चीज दोहरा देवे त मर्डर हो जाला। हमनी के अगर ई सोच ना निकालब स आ एक दोसरा के बेटी-बहिन के इज्जत आपन इज्जत ना बुझब स तब तक अइसन गीतन के आवे से केहू ना रोक सकी। आजो अगर रउरा लोग के खून नइखे खऊलत, जात-पात से बाहर नइखीं आवत त उ दिन दूर नइखे जब अइसन-अइसन फालतू गायक जात से आगे बढ़ लोग के नाम ध-ध के गइहें स।
लेखक: लव कांत सिंह ‘लव’


text:
नील कमल प्रोडक्शन के बैनर तले बनत भोजपुरी फिलिम ‘गंगा के लाल काशी विश्वनाथ’ के मुहूर्त पिछला दिने मुम्बई के कमाल अमरोही स्टूडियो में फिल्म के नायक रोशन कुमार आ नायिका अक्षरा सिंह के ऊपर फिलिमावल रोमांटिक गीत के रिकार्डिंग क के कइल गइल.
निर्माता आर.एस.झा, निर्देशक तेजेश अखौरी, पटकथा-संवाद लेखक तेजेश अखौरी आ डी.के. बरनवाल, संगीतकार राजेश मिश्रा, दामोदर राव अउर अमरेश शाहाबादी, गीतकार राजेश मिश्रा, कोरियोग्राफर राजू नायडू, ध्वनि दिलीप सावंत, एडीटर दीपक जऊल, आर्ट अंजनी तिवारी, कैमरामैन संजय पाठक आ कार्यकारी निर्माता आर.पी. त्रिपाठी हउवें.
कलाकारन में रोशन कुमार, अक्षरा सिंह, प्रतिभा पाण्डे, माया यादव, प्रकाश जैस, संजय पाण्डे वगैरह के नाम खास बा.
मुहुर्त का मौका पर निर्देशक तेजेश अखौरी बतवले के एह फिलिम के कहानी आम भोजपुरी फिलिमन से अलगा तरह के बा. आमतौर पर देकावल जाला कि झगड़ा आ दुश्मनी नायक नायिका के प्रेम का चलते होला जबकि वास्तविक समाज में अइसन कमे होला. अधिकतर लड़ाई झगड़ा पटिदारी आ ठेकेदारी ले के होला. एह फिलिम मे एही वास्तविकता के देखावल गइल बा.
नेशनल स्कूल ऑफ ड्रामा से पास आउट अभिनेता रोशन कुमार एहसे पहिले ‘सुगना’ आ ‘रिहाई’ में देखाई दे चुकल बाड़े, एह फिलिम मे ऊ काशी के भूमिका में बाड़े. कहानी काशी आ विश्वनाथ नाम के दू गो भाईयन के बा.
विश्वनाथ के किरदार ला एगो बड़हन स्टार से बातचीत चल रहल बा आ जल्दिए उनका नाम के एलान कर दीहल जाई.
(समरजीत)


text:
– पाण्डेय हरिराम
वित्त मंत्री प्रणब मुखर्जी चुनावी मौसम में जनता के सौगात दिहले बाड़न. वित्त वर्ष 2011-12 के बजट पेश करत प्रणब मुखर्जी वेतनभोगियन, उद्यमियन, किसानन का साथेसाथ आम उपभोक्ताओ के कुछ-ना-कुछ राहत दिहले बाड़न. ई उनुकर छठवाँ बजट ह. वित्त मंत्री के नजर देश के पांच राज्यन, असम, तमिलनाडु, पुड्डुचेरी, केरल अउर पश्चिम बंगाल, में जल्दिये होखे वाला विधानसभा चुनावन पर बा. एकरा के नजर में राखत इनकम टैक्स छूट के सीमा मौजूदा 1.60 लाख से बढ़ा के 1.80 लाख रुपिया कर दिहले बाड़े. मानल जात बा कि बजट में नौकरीपेशा लोग अउर किसानन के एही चलते राहत मिलल बा. वित्त मंत्री प्रणव मुखर्जी इनकम टैक्स देबे वालन खातिर बजट में कई गो सुविधा बढ़वले बाड़न. अब वइसनका वेतनभोगी, जेकरा लगे आमदनी के दोसर जरिया नइखे, अलग से टैक्स रिटर्न भरे के ना पड़ी. वित्त मंत्री ने इनकम टैक्स छूट के सभका खातिर बढ़ा दिहले बाड़न, औरतन ला अलग से कवनो बदलाव नइखे कइल गइल. हँ सीनियर सिटिजन खातिर टैक्स छूट के सीमा 2,40,000 से बढ़ाके 2,50,000 रुपिया कर दिहल गइल बा. साथ ही अब 60 साल से ऊपर के लोग सीनियर सिटिजन का दायरे में आ जाई. एकरा साथे 80 साल से ऊपर के सीनियर सिटिजन खातिर एगो नया टैक्स स्लैब बनावल गइल बा आ ओह लोग खातिर पाँच लाख रुपिया तक के आमदनी पर टैक्स ना लागी. वित्त मंत्री अपने बजट भाषण में उमेद जतवले बाड़न कि अगिला वित्तीय वर्ष में मंहगाई दर कम होई आ आर्थिक तरक्की के दर नौ फीसदी पर बनल रही. आर्थिक विश्वलेषकन के कहना बा कि एह बजट में विधानसभा चुनावन के धेयान में राखल गइल बा आ बजट घाटा में कमी करे खातिर कवनो खास कदम नइखे उठअवल गइल, भ्रष्टाचार आ करिया कमाई पर लगाम कसे के कवनो ठोस उपाय नइखे सुझावल गइल.
गरीबी रेखा से नीचे रहे वालन के केरोसिन तेल अउर रसोई गैस में मिले वाला रियायत नकद राशि का रुप में दिहल जाई. एकरा के सरकार के सब्सिडी पॉलिसी में एक बड़हन बदलाव आ बोल्ड कदम का रुप में देखल जा रहल बा. वित्तमंत्री एह प्रक्रिया के जल्दी से जल्दी लागू करवावे खातिर एगो टास्क फोर्स बनावहू के एलान कइले बाड़न.
वित्त मंत्री के मानना बा कि अबही मुख्य चुनौती उच्च विकास दर बनवले राखे के, विकास में पूरा देश के शामिल करे के आ सरकारी कार्यक्रमन के बेहतर बनावे के बा. जहां ग्रामीण इलाकन में घर कर्जा कोष के अब 3,000 करोड़ रूपिया ले बढ़ावल जा रहल बा. पहिले ई 2,000 करोड़ के रहुवे. ओहिजे कमजोर वर्गन के दिहल कर्जा के बीमा खातिर मार्गेज रिस्क गारंटी फंड बनावल जा रहल बा.
भुखमरी आ कुपोषण से निपटे खातिर वित्त मंत्री एगो राष्ट्रीय फूड बिल संसद में पेश करे के बरोसा दिहले बाड़न. उनकर कहना बा कि सकल घरेलू उत्पाद के दर 8.6 प्रतिशत रही आ उमेद बा कि कृषि क्षेत्र में विकास दर 5.4 प्रतिशत आ सेवा क्षेत्र में 9.6 प्रतिशत के होखी. उद्योग क्षेत्र में विकास दर 8.1 प्रतिशत होखे के उमेद बा. एह सगरी सुनहुला सपनन का बीचे इहे देखे के पड़ी कि सरकार हमनी से वसूलल रुपिया खरच कइसे करत बोया.
लोग के टैक्स अदा करे खातिर मनावे खातिर बनवावल विज्ञापनन में सरकार इहे कहेले कि टैक्स के इस्तेमाल ओहि लोग का भलाई पर होई बाकिर साँच कुछ दोसर बा. सरकार आम लोग से सीधे तौर पर वसूलल कर (प्रत्यक्ष कर) के अधियो रकम सामाजिक क्षेत्र में खरच नइखे करत. वित्त वर्ष 2010-11 का अप्रैल से जनवरी तक 3,17,501 करोड़ रुपये के राजस्व सिर्फ प्रत्यक्ष कर से मिलल बा जबकि सरकार लोग का हित में, सामाजिक क्षेत्र में, सीधा तौर पर महज 1.37 लाख करोड़ रुपिया खरचले बिया. देश के मिले वाला कर के बड़हन हिस्सा रक्षा बजट में चल जाला. हालाँकि रक्षा खरच घुमा फिरा के सामाजिके हित में मानल जा सकेला.
बीतल अप्रैल से जनवरी तक एकर वसूली पिछला साल का तुलना में 20 फीसदी बढ़ल बा बाकिर एह दौरान एकरा से कहीं बेसी रकम घोटालन के भेंट चढ गइला के जानकारीओ उजागर भइल बा. भारत सरकार सामाजिक क्षेत्र पर मात्र 1.37 लाख करोड़ रुपिया (1370 अरब रुपिया) खरचत बिया जवन वित्त वर्ष 2010-11 खातिर तय सालाना बजट के करीब एक तिहाईए बा. एहमें से स्वास्थ्य पर करीब छह फीसदी आ शिक्षा पर करीब 9 फीसदी खरच कइल जा रहल बा. दोसरा कई देशन का तुलना में एह मद में होखे वाला ई खरच बहुते कम बा.
पाण्डेय हरिराम जी कोलकाता से प्रकाशित होखे वाला लोकप्रिय हिन्दी अखबार “सन्मार्ग” के संपादक हईं आ ई लेख उहाँ का अपना ब्लॉग पर हिन्दी में लिखले बानी. अँजोरिया के नीति हमेशा से रहल बा कि दोसरा भाषा में लिखल सामग्री के भोजपुरी अनुवाद समय समय पर पाठकन के परोसल जाव आ ओहि नीति का तहत इहो लेख दिहल जा रहल बा.अनुवाद के अशुद्धि खातिर अँजोरिये जिम्मेवार होखी.


text:
जनार्दन सिंह सिग्रीवाल सबले गरीब मंत्री
बिहार के मंत्री आपन आपन संपत्ति के ब्योरा दे दिहले बाड़न जवना के अब सार्वजनिक करे के प्रक्रिया शुरु हो गइल बा. सगरी जानकारी एगो वेबसाइट पर दिहल जा रहल बा जवना के नाम अबही सारंवजनिक नइखे कइल गइल. मुख्य मंत्री नीतीशो कुमार के संपत्ति के ब्योरा आ गइल बा. एह विवरण से जवन जानकारी अबही ले सामने आइल बा ओहसे पता चलत बा कि छपरा जिला से विधायक जनार्दन सिंह सिग्रीवाल सबले गरीब मंत्री हउवें जिनका लगे बस पाँच हजार रुपिया नगदी बा, एगो मार्शल जीप, दस ग्राम सोना, आ छह लाख के एलआईसी पालिसी. बाप दादा के खरीदल जमीनो बा उनका लगे. बाकिर इह बतवले बाड़न कि उनुका पर करजो बा.
मंत्रियन के संपत्ति के जानकारी सार्वजनिक करे वाला बिहार देश में पहिलका राज्य होखी. दोसरा राज्यन के बिहारियन से परेशानी पहिलहीं से होत रहल ह अब अउरी बढ़ि जाई काहे कि देर सबेर उनुको ओही राह पर चलल मजबूरी हो जाई जवना पर बिहार चल रहल बा. अगर मामिला एही तरह चलत रहल त बिहारी होखला पर गर्व होखे लागी बिहारियन के.


text:
Govt is not going to distribute the rotting grains
Sharad Pawar has denied to follow the advice of Supreme Court to distribute the surplus grains which cant be kept protected from rotting. He has said the govt is already giving heavily subsidised ration to BPL families and nothing more can be done !
खेती से बेसी खेल में रुचि राखे वाला अंतर्राष्ट्रीय क्रिकेट परिषद के अध्यक्ष शरद पवार, जिनका पर देश के कृषि मंत्रालयो के बोझा बा, कहले बाड़न कि सरकार अनाज फोकट में ना बाँट सके भलही ऊ सड़ जाव. कुछ दिन पहिले सुप्रीम कोर्ट सरकार के कहले रहुवे कि जवना अनाज के ऊ अपना गोदामन में सुरक्षित रुप से ना राख सके ओह अनाज के गरीबन के बाँट देव. बाकिर केन्द्र सरकार एह सलाह के माने के तइयार नइखे.
शरद पवार कहले कि सरकार पहिलही से अंत्योदय योजना में गरीबन खातिर दू रुपिया किलो का दस से अनाज बेच रहल बिया जवना के ऊ सोलह रुपिया किलो का दस से खरीदेले. अब अउरी दान ओकरा वश का बाहर बा.


text:
महुआ टीवी पर प्रसारित हो रहल धारावाहिक बड़की मलकाईन का कहानी में नया पेंच आ गइल बा, बहिन से गोतनी बनला का बाद पुरनका प्यार खतम हो गइल बा आ अब टकराब शुरु हो गइल बा. अब बड़की मलकाईन के छोट बहिन सरला आये दिन उनका से लड़ल शुरु कर दिहले बिया. बड़की मलकाईन के चाचियो उनका से नाराज बाड़ी आ गाहे बेगाहे जबे मौका मिलेला सरला के भड़कावत रहेली बड़की मलकाईन का खिलाफ.
बड़की मलकाईन का परिवार में पसरत द्वेष आ टूट से बुझात त इहे बा कि ओहमें बँटवारा जल्दिये होखे जा रहल बा. वइसे बड़की मलकाईन अपना छोटकी बहिन के खराब बरताव का बावजूद ओकरा से प्यार करत बाड़ी आ पूरा कोशिश में लागल बाड़ी कि परिवार बिखरे मत. खैर अब आगे का होखे जा रहल बा ई त ओह परिवार के भगवाने जानत होखीहें.
एह धारावाहिक के प्रसारण महुआ पर सोमार से बियफे ले रोज रात साढ़े नौ बजे से देखावल जाला.
(स्रोत : प्रशान्त निशान्त)


text:
जिला वाराणसी, ब्लाक चिरईगावं, गावं सरायमोहाना। इहां खेत के किनारे बसल शाहनी बस्ती में एक भी आवास नाहीं हव। करीब बीस घर वाला इ बस्ती बसले दू पीढ़ी हो गएल हव।
मीरा, सुभाष, गुड्डी समेत कई लोगन के कहब हव कि इ घर में आवास नाहीं हव। मिट्टी के एक घर में दस लोग कइसे रहीयन। बहुत मुश्किल से हमने के दिन गुजरत हव। एक त मिट्टी के घर उपर से एतना ज्यादा परिवार कइसे रहीयन। हमने कई बार प्रधान से भी कहली जब ओन सुने तब तो। हमने के त बस कही भर ने। अब प्रधान काम करवावे या फिर ना करवावे इ त ओनकरे उपर हव।
इ सब के बारे में जब गावं के प्रधान सोनिया से पूछायल त ओनकर कहब रहल कि हमने के काम हव प्रस्ताव बना के देब। जब हमने के उपर से मिली तबही ने हमने देब।
जिला वाराणसी, ब्लाक चिरईगावं, गावं सरायमोहाना। इहां खेत के किनारे बसल शाहनी बस्ती में एक भी आवास नाहीं हव। करीब बीस घर वाला इ बस्ती बसले दू पीढ़ी हो गएल हव।


text:
विकिपीडिया:बहुअर्थी-शब्द स्पष्टीकरण
बहुअर्थी-शब्द स्पष्टीकरण के जरूरत तब पड़े ले जब एकही शब्द के कई अरथ होखे आ हर अरथ वाला बिसय पर लेख लिखे के होखे। अइसन दसा में ओह शब्द भा नाँव के एक ठो अइसन पन्ना बना दिहल जाला जेवना में ओह शब्द के सगरी अलग-अलग अरथ वाला बिसय के लिस्ट होला। उदाहरण खातिर "जमुना" शब्द के एक ठो अरथ "यमुना नदी" होखी, बांग्लादेश में गंगा नदी के एक ठो धारा के भी "जमुना" कहल जाला, नैपाल में एक ठो गाँव के नाँव भी जमुना बाटे; एही से एक ठो पन्ना जमुना (बहुअर्थी) बना के रखल बाटे जेवना में अइसन सगरी बिसय सभ पर बनल लेखवन के लिस्ट बाटे जेवना के जमुना शब्द से पहिचान होखे। जब केहू जमुना शब्द खोजी तब आसानी से अपनी मतलब के बिसय पर बनल पन्ना पर पहुँच जाई।
बाहरी कड़ी[संपादन]
- Wiki ViewStats, a Tool labs tool that shows global and per language / project traffic statistics with disambiguation support.


text: पावर स्टार ’पवन सिंह’ की भोजपुरी की सबसे बड़ी एक्शन फिल्म ’सत्या’ बिहार के सिनेमाघरों में शानदार व्यवसाय करते हुए छठवें सप्ताह में भी सुपरहिट का परचम लहरा रही है। यह फिल्म मुंबई, गुजरात, बिहार, झारखण्ड, उत्तर प्रदेश, राजस्थान, पंजाब में बॉक्स ऑफिस पर उम्दा व्यवसाय का रिकार्ड बनाया है। पवन सिंह और भोजपुरी क्वीन अक्षरा सिंह की रोमांटिक जोड़ी दर्शकों को खूब भा रही है। भोजपुरी सिनेमा में इतिहास रचते हुए पवन सिंह ने नया कीर्तिमान स्थापित किया है। श्याम घनश्याम फिल्म इंटरनेशनल प्राईवेट लिमिटेड के बैनर तले निर्मित व निर्देशक सुजीत कुमार सिंह निर्देशित फिल्म ’सत्या’ शानदार सफलता के साथ छठवें सप्ताह में भी धूम मचा रही है। इस फिल्म ने बॉक्स ऑफिस पर एक दिन में जहाँ सर्वाधिक व्यवसाय कर बिहार के सिनेमाघरों में अब तक के हाईएस्ट वन डे कलेशन का रिकार्ड तोड़कर इतिहास रचा है, वहीं बिहार में सिर्फ एक सप्ताह में नेट एक करोड़ का व्यवसाय किया है और शानदार कलेक्शन के साथ छठवें सप्ताह में सफलता का परचम लहरा रही है। इस फिल्म में पवन सिंह का हैरतअंगेज एक्शन और इमोशन दर्शकों को बरबस ही सिनेमाघरों में तक खींच लाता है। फिल्म के निर्माता राधेश्याम लुहार, गजानंद चौहान हैं। लेखक वीरू ठाकुर तथा संगीतकार छोटेबाबा हैं। छायांकन देवेन्द्र तिवारी, नृत्य राम देवन, संकलन दीपक जौल का हैं। प्रोडक्शन कन्ट्रोलर अरशद शेख ’पप्पू’ हैं। मार्केटिंग हेड विजय यादव हैं। पी.आर.ओ. रामचन्द्र यादव – सर्वेश कश्यप हैं। मुख्य भूमिका में पवन सिंह के साथ अक्षरा सिंह, अनु उपाध्याय, बृजेश त्रिपाठी, उमेश सिंह, विपिन सिंह, जय सिंह, लोटा तिवारी, मुकेश तिवारी, राहुल वर्मा, राधेश्याम जीवराजजी लुहार तथा दयाशंकर पाण्डेय आदि हैं। मेहमान कलाकार भोजपुरी क्वीन आम्रपाली दूबे और निधि झा हैं।


text:
लेखकवृंद
- अभय कृष्ण त्रिपाठी "विष्णु"
- अमरकांत
- अरुण शीतांश
- आचार्य महेन्द्र शास्त्री
- आर. डी. एन. श्रीवास्तव
- आसिफ रोहतासवी
- इंजीनियर राजेश्वर
- कन्हैया प्रसाद तिवारी
- कन्हैया सिंह 'सदय'
- कमला प्रसाद मिश्र ‘विप्र’
- कुबेरनाथ मिश्र 'विचित्र'
- कुलदीप नारायण ‘झड़प’
- कैलाश गौतम
- गंगा प्रसाद 'अरूण'
- गंगाशरण शर्मा
- गायत्री सहाय
- गोरख पाण्डेय
- चंद्रशेखर मिश्र
- चन्द्रभूषण पाण्डेय
- चन्द्रशेखर प्रसाद ‘परवाना’
- जगदीश खेतान
- जनकदेव जनक
- जनकवि भोला
- जयशंकर प्रसाद द्विवेदी
- जितराम पाठक
- जौहर शफियाबादी
- डा उमेशजी ओझा
- डा. गोरख प्रसाद मस्ताना
- डा. डी.टी. राव "बेकाम"
- डा. बच्चन पाठक 'सलिल'
- डा. रीता सिन्हा
- डा0 शत्रुधन पाण्डेय
- डाॅ. राजेन्द्र प्रसाद सिंह
- डॅा० जयकान्त सिंह 'जय'
- डॉ अशोक द्विवेदी
- डॉ ओम प्रकाश सिंह
- डॉ जनार्दन सिंह
- डॉ. रामरक्षा मिश्र विमल
- डॉ.कमल किशोर सिंह
- तेग अली-तेग
- दिलीप कुमार
- दिलीप कुमार पाण्डेय
- दूधनाथ उपाध्याय
- देवेन्द्र आर्य
- धरीक्षण मिश्र
- नन्दकुमार त्रिपाठी
- नर्वदेश्वर पाण्डेय देहाती
- परिचय दास
- पाण्डेय कपिल
- प्रभाकर पांडेय
- प्रभुनाथ उपाध्याय
- प्रभुनाथ मिश्र
- प्रभुनाथ सिंह
- प्रशान्त पाण्डेय
- प्रसिद्ध नारायण सिंह
- प्रो. हरिकिशोर पाण्डेय
- बाबू रघुबीर नारायण
- बिसराम
- बेढब बनारसी
- बेबाक जौनपुरी
- भगवती प्रसाद द्विवेदी
- भिखारी ठाकुर
- भोला प्रसाद ‘आग्नेय’
- भोलानाथ 'भावुक'
- भोलानाथ गहमरी
- मनोरंजन प्रसाद सिंह
- महेन्द्र मिश्र
- मास्टर अजीज
- मुकुन्द मणि मिश्रा
- मृत्युंजय अश्रुज
- मोती बी.ए.
- रसिक बिहारी ओझा 'निर्भीक'
- राजीव उपाध्याय
- राधामोहन चौबे 'अंजन'
- राम जियावन दास 'बावला'
- रामदरश मिश्र
- रामनारायण उपाध्याय
- रामविचार पाण्डेय
- रामेश्वर सिंह 'कश्यप'
- राहुल सांकृत्यायन
- लाल बिहारी गुप्ता 'लाल'
- विवेकी राय
- विश्वनाथ प्रसाद 'शैदा'
- शशि प्रेमदेव
- सत्यनारायण मिश्र ‘सत्तन'
- सुरेश कांटक
- सौरभ पाण्डेय
- हीरा ठाकुर
- हीरा डोम
चौबे गइले छब्बे बने - डा उमेशजी ओझा
जाने केतने काथा-कहानी हमनी के लोक में छितराइल बाड़ी सऽ अउरी काथा कहे अउरी सुने के परम्परा खतम हो गइला के कारन बिलात जात बाड़ी सऽ। एह बेरा ई जरूरी बा कि एह काथा-कहानी के सोझा ले आवल जाओ जेसे आवे आली पीढ़ियो के ओकरा से चिन्हकारू बनावल जा सके। डा उमेशजी ओझा जी बटोरल इह लोककथा 'चौबे गइले छब्बे बने' कइगो रुप में अलगा-अलगा पात्रनन के हाथे-गोड़े उत्तर भारत और भोजपुरिया इलाका में कहल-सुनल जाले।
- राजीव उपाध्याय
--------------------------------------------
सबेरे- सबेरे गाँव के बहरी आपन बगइचा में नन्दू आम के फेड़ के जरी प बइठल दतुअन करत रहले. तबही देखत बाड़े कि गाँव के पंडीजी आपन हाथ में लोटा लेले उदास मन चलल आ रहल बाड़े. नियरा आवते नन्दू पंडीजी से पूछिये दिहले. “ पंडीजी गोड़ लागत बानी! अतना उदास काहे बुझात बानी?”
पंडीजी आगे पीछे देखिके कुछ कहल चहले; बाकी तेजी से आगे बढ़त कहले, “रुक, नन्दू, पहिले हलुक होके आवेद.”
‘बुझात बा पंडीजी के लगे कवनो बड़हन समस्या बा, रुके के चाही.’ सोचि के नन्दू फेड के जरी प बइठल पंडीजी के राह देखे लगलें.
शिवपुर गाँव में पाहिले से एगो वैद मोलवी साहेब रहले. शिवपुर गाँव के आ ओह गाँव के अगल-बगल गाँव के लोग उनका लगे आपन बेमारी के देखावे खूब आवत रहले. मोलाबी साहेब उ लोग से ढेर पइसा लेट रहले. पंडीजी जब बैयदी पढ़ी के अइनी त उहोके आपन बैद्शाला खोल दिहली. बाकी उनकर दूकान ना चालत रहे. उ आपन दूकान में झंख मारत रहले.
पंडीजी के आवते नन्दू आपन जगह से उठिके पंडीजी के लगे गइले. “का बात बा पंडीजी?”
“अरे का कही नन्दू, कहतो ख़राब लागत बा, बाकी तहरा पूछे के कारण बतावत बानी. एक बारिस हो गइल. गाँव में दवाई बाटत. बाकी कवनो फायेदा नइखे होत. ओहिजे मोलाबी जी के दवाई कऽ दुकान खुबे चलत बा. अब बुझात बा कि दूकान बन कऽके शहर चली जाइ.”
“बस पंडीजी अतने से घबरा गइनी. एह में सोचे का बा.? हमार बात मानी. एगो काम करी. छापा खाना जाइ, आ एगो परचा छपवाइ कि “हमारा किहे शर्तिया इलाज कइल जाला बेमारी ठीक ना भइला प १,००० रूपया वापस कइल जाइ.”
“एह से का होई?”
“पहिले छपवाइ त. ओकरा बाद हमारा से मिलब.”
--------------------------------------------
पंडीजी परचा छापवा के आपन गाँव आ दोसरो गाँव में बटवा दिहले. परचा बाटते पंडीजी के दोकान में रोगी के देखावेवाला के भीड़ लाग गइल. पंडीजी के दूकान चल निकलल. रोजे खूब भीड़ लगेलागल. मोलबी साहेब के लगे एको आदमी ना जात रहले. सोचे लगले कि पंडीजी के कुछुओ करेके पड़ी. ना त हमार रोजिये बन कर दिहे. भूके मरे के अलावे कवनो उपाये ना रही जाइ? ओकरा बादे मोलबी साहेब आपन भेस बद्लिके पहुच गइले. पंडीजी के दवाईखाना, पंडीजी के दवाईखाना के रोगियन के बिच बइठल सोचत रहले कि कइसे आ कवन बेमारी बताइ जवना से पंडीजी के भंडा फुट जाव, आ रोगी त भड्किये जास, आ हमहू पंडीजी से बेमारी ठीक ना कर पावेसे १००० रुपइया झटक लिही. सोचते- सोचते मोलबिओ साहेब के नम्बर आ गइल. पंडीजी, मोलबी साहेब के भेष बदलल देखिके कुछ चिहइले, बाकी जलदिये अपने-आपके सम्हारत, अनजान बनल पुछले, "बताइँ आपन नाँव बताइँ?"
“रहीम! रहीम नाम ह हमार.”
“
बताइँ का भइल बा?”
“अरे का कही बैदजी, बस समझ जाइ कि, एह उमिर में कतही मन लागत नइखे. बेटा पतोह छोड़ के चल गइल बा. केहू-केहू कीहें कइसहू जी लेत बानी. कालहु रातिखानी से हमारा मुँह के स्वाद चली गइल बा. कुछ बुझाते नइखे कि का खात बानी. अइसन कवनो दवाई दिही कि हमारा स्वाद आ जाऊ.”
“बस अतने, तुरंते ठीक हो जाइ, घबराइ मत.” ओकरा बाद पंडीजी आपन स्टाफ के आवाज़ दिहले, “अरे रामू देख आलमारी के उपरी खाना में पांच नम्बर के शीशी राखाल होइ, एक ठेपी दवाई ढारी के मोलबी साहेब के पीया द.”
रामू दवाई के शीशी लेले मोलबी साहेब लगे आके मुँह कहि के अउरी मोलबी साहेब के मुह खोललें रामू एक ठोप दवाई मोलबी साहेब के मुँह में ढारी दिहलें. दवाई मुँह में जाते, मोलबी साहेब, ओतने जल्दी दवाई के बाहर फेकत, “इइ का पंडीजी, दवाई के बदले किरासन तेल पिआवत बानी.”
“ निकाल हमारा फीस, तहार मुंह के स्वाद आ गइल, तहार बेमारी ठीक हो गइल.”
दवाईखाना में बइठल सभ रोगी पंडीजी के बडाई करे लागल। मोलबी साहेब, आपना के हारल महसूस करत पंडीजी के देखे के फीस २०० रूपया देके चल दिहले.
फेरु थोड़े दिन बाद मोलबी साहेब पहुच गइले पंडीजी के लगे। पंडीजी मोलबी साहेब के देखते, “ आईं आईं रहीम भाई, कहीं कइसे-कइसे आइल बानी, तबियत त ठीक बा नू”.
“अरे ना, देखिना आजू सबेर से के जाने का हो गइल बा कि कुछ इयादे नइखे रहत, बुझात बा कि हमार इयादास्त चली गइल बा”.
“आच्छा, हम काहे खातिर बानी. अबहीएं राउर इयादस्त ले आवत बानी. बइठी.” मोलबी साहेब के बइठावत, रामू के आवाज़ दिहले, अरे रामू, देख पाँच नम्बर के शीशी के दवाई ले आवऽ, एक ठोप मोलबी साहेब के दऽ,”
“अरे ओह में त किरासन के तेल बा!”
“निकाल हमार फीस, तहार बेमारी त ठीक हो गइल. तहार इयादस्त आपस आगइल.”
मोलबी साहेब फेरु से आपना के हारल महसुस कइले आ २०० रुपया निकालि के पंडीजी के फीस देके चली गइले.
--------------------------------------------
अब मोलबी साहेब परेसान हो गइले, सोचे लगले कि का करी कइसे रोकी पंडीजी के, उनकर दवाई दूकान त दिन दुनी रात चौगुनी बढ़ले चलल चल जात बा. बाकी हमहू हार ना मानब पकिया मोलबी बानी,. “देखत बानी कब ले पंडीजी उनकर जाल में नइखन आवत.”
फेरु मोलबी साहेब पहुच गइले पंडीजी के दवाईखाना में. अबकी हाली मोलबी साहेब आपन आँखी प करिया चस्मा लगवले हाथ में लाठी लेले रहले. मोलबी साहेब के देखते पंडीजी समझ गइले कि इ मोलबी मानेवाला नइखे. कहले कि “रहीम भाई का भइल बाइ?”
“का कही पंडीजी, कुछुओ नइखे लउकत, अइसन कुछो करी कि जल्दी हमार आंखी ठीक हो जाए.”
“देखि रहीम भाई, अइसन बा कि हम रउरा से हारी गइनी, हम राउर इलाज ना करी पाइब, इलाज ना कर पावेके दण्ड हमारा से ले लिही, आ दोसरा लगे इलाज करा लिही.” ओकरा बाद पंडीजी रामू के आवाज़ लगवले,
“अरे रामू देख मोलबी साहेब के १००० रूपया दे दऽ, हम इनकर इलाज ना कर पाइब.”
रामू पंडीजी के हुकुम आ इसारा पावते १०० के एगो नया नोट निकाल के मोलबी साहेब के हाथ प राखी दिहले.
मोलबी साहेब आगि बबूला होत रामू प आपन खीझ जाहिर कइले, “इ का? तू १००० के नोट के बदले १०० के नोट देत बाडऽ. इहे तहनी लोग के जुबान बा. परचा में छापवावत कुछ बाड करत कुछ.”
पंडीजी मोलबी साहेब के समझावत कहेले कि, “पाहिले बइठी, आ बेमारी ठीक होखेके फीस हमार दे दिही, काहे कि राउर बेमारी त ठीक हो गइल, आइल रही त रउरा लउकत ना रहे. आ अब रउरा साफ लउकत बा कि रउरा १००० के ना बल्कि १०० के नोट मिलल बा.”
एही प कहल गइल बा कि चौबे गइले छब्बे बने, दुबे बनी के आ गइले.
--------------------------------------------
नाम: डाo उमेशजी ओझा
पत्रकारिता वर्ष १९९० से औरी झारखण्ड सरकार में कार्यरत
कईगो पत्रिकन में कहानी औरी लेख छपल बा
संपर्क:-
हो.न.-३९ डिमना बस्ती
डिमना रोड मानगो
पूर्वी सिंघ्भुम जमशेदपुर, झारखण्ड-८३१०१८
ई-मेल: kishenjiumesh@gmail.com
मोबाइल नं:- 9431347437अंक - 61 (5 जनवरी 2016)
सदस्यता लें टिप्पणियाँ भेजें (Atom)
ट्वीट
परसिध पोस्ट
-
भोजपुरी साहित्य के विकास के क्रम में एक से बढि के एक संतन के जोगदान बा। ओही परम्परा आगे बढावले बानी भीखा साहब जी। इंहा कऽ भोजपुरी कऽ कबी...
-
पगे पग ठोकर समय के नचवना कइसन जिनगी सटत रोज पेवना॥ घुमल अस चकरी पलिहर जोताइल नमियो ना खेते बीया बोआइल उमेदे से अंखुवा , फोरी न भुंइयाँ इह...
-
(सब लड़िका क्लास के एगो कोना में बिटोराइल बा, दुगो बेंच गिरल बा चिरकुटवा ओहिमें दबाके माई-माई चिचियाता, लबेदा सुथनी एकदोसरा के झोंटा नवा के...
-
चिथरा पहिर घुसरि पुअरा में देखत सुघर सोनहुल सपना ऊसर बंजर परती धरती सींचि-सींचि लोहू से अपना हम दुनिया के सरग बनवलीं नंदन वन अइसन चमक...
-
केहू आज दिल से भुलाई त कइसे हिया से कहीं दूर जाई त कइसे। कजरवा से चाहे लिखे प्रेम पोथी कि लोरवा से पाती लिखाई त कइसे। बड़ी सांकरी प्रेम के ...
-
रोवाँ झारेला जब जब चुनाव आवैला तरवा चाटैं धीरे धीरे सुहरावैला हार जीत से कउनो मतलब नाहीं राखै जेतना भी लह जाला ठाट से लहावैला गाँव से सिवा...
-
" बाउजी, बाउजी....तनी ऊपर देखेम...उम्म्म्म्म... ना..लइटवा के अंजोरा तनी खड़ियाs जाईं..." बाउजी धीरे धीरे खटिया से उठेके कोसिस कई...
-
नन्हीं–सी गुड़िया के गोदिया उठवलैं लोरिया सुनाय नैन निदिया बलवलैं अँगले में झरैला दुलार हो बाबा मोर आवैं बखरिया॥ नेहिया की छँहियाँ में गु...
-
अंक - 76 (19 अप्रैल 2016) चइता विशेषांक कऽ रचना सूची संपादकीय चइता नाही बसे अब गाँव में लेख चइता चित्त से जोड़ेला - केशव मोहन पाण्डेय...
-
सबही बतावत नीमन हाल अबहीं मनाईं नवका साल॥ पिछिली बात भइल पुरानी गलती सही सभ नादानी बिन चारा के पड़ल जाल ॥ अबहीं मनाईं......... बड़ बडुवन के ...


text:
भोजपुरी फिलिम “बिहारी रिक्शावाला” 23 अगस्त के मुंबई में रिलीज हो गइल. कबीर फिल्म इंटरटेनमेंट के बैनर तले बनल एह फिलिम के निर्माता अंशुल गुप्ता, निर्देशक अविनाश त्रिपाठी, सह निर्माता रोहित लाधा, कहानी लेखक अविनाश त्रिपाठी आ सत्येन्द्र गुप्ता, आ पटकथा अउर संवाद लेखक अरविन्द तिवारी हउवें.
एह फिलिम में ‘बिहारी रिक्शावाला’ बनल बाड़ें विनय आनंद आ नायिका बाड़ी अंजना सिंह जे एगो मुस्लिम नेता के बेटी बनल बाड़ी. शूटिंग बिहार के डेहरी ओन सोन में भइल रहे. मुख्य कलकारन में विनय आनंद आ अंजना सिहं का साथे मनोज टाईगर, आनंद मोहन, किरण यादव, सतेन्द्र गुप्ता, श्रद्धा नवल, नेहा मेहता, शिल्पी शुक्ल, बबलू खान, दिनेश राय, श्रुति दुबे आ संजय पांडे बाड़ें.
(संजय भूषण पटियाला)


text:
ना त हम स्टार हईं, ना हम बेकार हईं. हम त बस एगो कलाकार हईं, दर्शकन के प्यार हईं. इहे कहना बा भोजपुरी वर्ल्ड के चहेता सितारा राजीव सिंह दिनकर के. राजीव दिनकर के एक महीना का भीतर चार गो फिलिम रिलीज होखे वाली बाड़ी सँ, ‘केहू हमसे जीत ना पाई’, ‘प्राण जाई पर वचन ना जाई’, ‘कबहू छूटे ना ई साथ’ अउर ‘सुगना’. स्टाइलिश हीरो के रूप में पहचान बनावे वाला राजीव दिनकर एह चारों फिल्मन के लेके बहुते उत्साह में बाड़न. चारो के तारीफ करत बाड़े राजीव दिनकर. ‘केहू हमसे जीत ना पाई’ में लवर ब्वॉय का भूमिका में, ‘प्राण जाई पर वचन ना जाई’ में रजनीकांत स्टाइल के भूमिका में, ‘सुगना’ में देश खातिर आपन जान ले दे देबे वाला नायक का भूमिका में बाड़े राजीव दिनकर.
सादगी में रहेवाला राजीव दिनकर पहिलका अइसन स्टार हउवन जिनकर चार गो फिल्म एक साथ प्रदर्शित होखे जात बा. कोरियोग्राफर से एक्टर बनल राजीव दिनकर आजुवो सामान्य तरीका से जियल पसंद करेलें. अपना निर्मातन आ निर्देशकन के जमके तारीफ करे वाला दिनकर के कहना होला कि ओही लोग के प्यार बा कि एहिजा ले चहुंपल बानी.
(स्रोत – शशिकान्त सिंह)


text: उतई|दुर्ग ग्रामीण विस के ब्लॉक कांग्रेस क्रमांक 6 के वार्ड अध्यक्षों की घोषणा शनिवार को की गई। ब्लॉक अध्यक्ष मुकुंद भाऊ ने जिलाध्यक्ष तुलसी साहू की सहमति से यह सूची जारी की है। इसमें वार्ड 39 पुरैना पी श्यामल राव, वार्ड 40 जोरातराई मनोज बंजारे, वार्ड 41 डुंडेरा संजय साहू, वार्ड 42 नेवई वीरेंद्र पाल, वार्ड 43 श्यामलाल साहू, वार्ड 44 नरेंद्र साहू, वार्ड 45 राहुल नायडू, वार्ड 58 सुनील देशलहरा, वार्ड 59 आशीष बिंद्रा, वार्ड 60 राकेश यादव, वार्ड 61 अनुराग सिंह, वार्ड 62 कन्हैया यादव को अध्यक्ष बनाया गया।


text:
भोजपुरी के टाप अभिनेत्रियन में शामिल गुंजन पंत के नया साल का मौका पर एगो नायाब तोहफा मिलल उनकर नया नया रिलीज फिल्म “नथुनिया पे गोली मारे” के शानदार सफलता से. ३१ दिसम्बर के रिलीज भइल एह फिल्म में “चोलिया के हुक राजाजी” वाला गीत दर्शकन के अतना बढ़िया लागल कि नयासाल का दिने गुंजन पंत का लगे बधाईयन के ताँता लाग गइल. दर्शकन के जोश के हाल ई रहे कि जेकरा टिकट ना मिले ऊ घरे लवटे का बदले अगिला शो का लाइन में लाग जाव. पिछलो साल गुंजन पंत के फिल्म “मार देब गोली केहू ना बोली” के शानदार सफलता मिलल रहे आ गुंजन पंत के गिनती भोजपुरी के टॉपथ्री नायिका में होखे लागल रहे. एह नया सफलता से गुंजन के जगहा अउरी पक्का हो गइल बा.
(स्रोत – शशिकान्त सिंह)
2 Comments
-
09878436823
-
गंजन आप शे मे कुच कहन vishal
Comments are closed.


text:
- चीन वास्तविक नियंत्रण रेखा से लागल चुमार इलाका से आपन सेना हटावे ला तइयार हो गइल बा. भारतो अपना सेना के पीछे कर ली.
- कलकत्ता उच्च न्यायालय सारधा चिट फंड घोटाला मामिला में गिरफ्तार संधीर अग्रवाल के जमानत याचिका के बियफे का दिने खारिज क दिहलसि.
- महाराष्ट्र के उप मुख्यमंत्री अजीत पवार कांग्रेस से गठबन्हन टूटला का बाद अपना पद से इस्तीफा दे दिहलन.
- कुशीनगर जिला के हाता इलाका में भइल एगो कांस्टेबल के मौत का बाद ओकर परिजन गोरखपुर के गुलहरिआ इलाका में जाम लगवलन.
- उत्तर प्रदेश कांग्रेस के कुछ बड़का नेता 28 सितम्बर के होखे वाला पार्टी के चिन्तन शिविर में शामिल ना होखे के फैसला कइले.
- सिवान जिला के भगवानपुर हाट से पुलिस तीन गो अपराधियन के असलहा समेत गिरफ्तार कर लिहलसि. एकनी प पिछला दिने पेट्रोल पंप पर भइल लूट में शामिल रहे के शक बा.
- भोजपुर जिला में दू गो ट्रक के आमने सामने टक्कर से एगो ट्रक के ड्राइवर के ठाँवे पर मौत हो गइल.
- जौनपुर में मेडिकल काॅलेज के शिलान्यास कइला का बाद मुख्यमंत्री अखिलेश सिंह यादव बतवलन कि अगिला साल से पूर्वांचल विकास निधि के दुगुना क दिहल जाई.
- आरपीआई अध्यक्ष रामदास आठवले शिवसेना आ भाजपा दुनू से बतियवला का बाद तय करीहें कि केकरा साथे रहे के बा. कहलन कि ऊ अबहियों लागल बाड़े कि महायुति के केहू तरह बचा लिहल जाव.
- भाजपा माँग कइलसि कि मुगलसराय जंक्शन के नामकरण पं. दीनदयाल उपाध्याय के नाम पर कर दिहल जाव. उनकर एही जंक्शन पर संदेहजनक हालात में मौत भइल रहुवे.
- इलाहाबाद उच्च न्यायालय भदोही से समाजवादी विधायक विजय कुमार मिश्रा के हत्या के मामला पर फेर से विचार करे के निहोरा नकार दिहलसि.
- पीएम मोदी के अभियान ‘मेक इन इडिया’ से घबराइल चीन आजुए आपन ‘मेड इन चाइना’ अभियान के शुरुआत कइलसि.
- महाराष्ट्र में भाजपा आ शिवसेना के पचीस साल पुरान गठबन्हन आखिर टूटिए गइल. आजु बाकायदा एकर एलान भाजपा नेता देवेंद्र फड़नवीस आ एकनाथ खड़गे बियफे साँझ एगो प्रेस कॉन्फ्रेंस बोला के क दिहलें.
- भारतीय स्कूल आ कालेज के बास्केटबाल लीग के आयोजन सितंबर के आखिर से दिसंबर ले देश के 22 गो शहर में कइल जाई आ एहमें नाहियो त तेरह हजार से बेसी खिलाड़ी शामिल होखीहें.
- विन्ध्याचल मेला में जगहे जगह सी.सी. कैमरा लगावल गइल बा आ दर्शन करे आवे वाला लोग के चेकिंग कइल जात बा.
- मिर्जापुर के विंध्याचल में नवरात का मौका पर लागे वाला मेला शुरू हो गइल बा. 14 वर्गकिलोमीटर इलाका में पसरल मेला क्षेत्र खचाखच भर गइल बा आ लोग त्रिकोण यन्त्र महालक्ष्मी. महाकाली अउर महासरस्वती के परिक्रमा करत बाड़े.
- सार्क देश अपना में सांस्कृतिक सहयोग बढावे ला साल 2016-17 के दक्षेस सांस्कृतिक विरासत वर्ष के रूप में मनइहें आ साल 2015-16 खातिर अफगानिस्तान के बामियान के सार्क के सांस्कृतिक राजधानी बनावल जाई.
- इंचियोन एशियाई खेल – बस एगो स्वर्ण पदक समेत कुल पन्द्रहे गो पदक जीत के भारत पदक तालिका में 15वां जगहा पर बा बाकिर केंद्रीय खेल मंत्री सर्बानंद सोनोवाल के अबहीं अउरी स्वर्ण पदक मिले के उमेद बा.
- रिलायंस इंडस्ट्रीज के प्रमुख मुकेश अंबानी आजु ‘मेक इन इंडिया’ के शुभारंभ का मौका पर कहलन कि उनकर कंपनी अगिला 12 से 15 महीना का भीतर देश में सवा लाख लोग के नौकरी दी.
- इंचियोन एशियाई खेल – भारत के मुक्केबाज मनोज कुमार 64 किग्रा लाइट वेल्टर के अंतिम 32 राउंड में जापान के कवाची मासासुगे से 0-2 से हार गइलन. बाकिर लेशराम देवेंद्रो के वाकओवर मिल गइल बा.
- गुजरात में नवरात का पहिला दिने वडोदरा शहर के पुरनका इलाका में फरिकावाराना तनाव का चलते फतेहपुरा हाथीखाना समेत कुछ जगहा पर ढेलामारी करे आ कुछ मोटरसाइकिलन के आग लगावे के खबर बा.
- सीरिया के सेना दमिश्क के उत्तर पूर्वी हिस्सा पर फेरू काबिज हो गइल बिया. काल्हु भइल लड़ाई में 18 गो इस्लामी उग्रवादी समेत 29 लोग मरा गइल.
- इंचियोन एशियाई खेल – बियफे का दिने तीरंदाजी में भारत के पुरुष टीम सेमीफाइनल जीत के देश खातिर रजत पदक त पक्का करिए दिहले.
- लगातार घाटा देबे वाली छह गो सरकारी कंपनियन के बंद क देबे के फैसला ले लिहले बिया भारत सरकार. एह कंपनियन में एचएमटी वाचेज लिमिटेड, हिन्दुस्तान केबल्स लिमिटेड, आ हिन्दुस्तान फोटो फिल्म्स लिमिटेड खास बाड़ी सँ.
- आजु लगातार तिसरका दिने मुंबई के शेयर बाजार में गिरावट दर्ज भइल. कोयला खदान के आवँटन रद्द होखे से बाजार के रुख बिगड़ गइल बा.
- 2 अक्टूबर के राष्ट्रपिता महात्मा गांधी के जयंती का मौका पर दिल्ली के इंडिया गेट से प्रधानमंत्री नरेन्द्र मोदी स्वच्छ भारत अभियान के शुरूआत करइहें आ बचवन का साथे पदयात्रा निकाल के साफ सफाई खातिर लोग के किरिया धरवइहें.
- धार्मिक नगरी वाराणसी में दुर्गा पूजा पंडाल लगावे वालन के अब अलग अलग काउन्टर पर दउड़ नइखे लगावे के. एह साल सगरी अनुमति एके जगहा से दे दिहल जाई.
- कर संबंधी मामिला सलटावे खातिर राष्ट्रीय पंचाट बनावे के राह साफ करे वाला राष्ट्रीय कर न्यायाधिकरण कानून 2005 के आजु उच्चतम न्यायालय असंवैधानिक बतावत निरस्त क दिहलस.
- दू दिन के तेजी का बाद आजु बाजार में सोना के दाम में 250 रूपिया आ चाँदी के दाम में 650 रूपिया के गिरावट देखे के मिलल.
- मशहूर अभिनेत्री जूही चावला काल्हु रात दशाश्वमेध घाट पर गंगा आरती देख के गदगद हो गइली बाकिर बनारस के घाटन पर पसरल गंदगी देखि के उनकर मूड खराब हो गइल.
- नवरात का मौका पर पूर्वोत्तर रेलवे मध्यप्रदेश में मैहर देवी मंदिर जाए वाला श्रद्धालुअन खातिर 09 जोडी मेल आ एक्सप्रेस गाडियन के मैहर स्टेशन पर दू मिनट रुके के फैसला लिहले बावे.
- कांग्रेस के कहना बा कि प्रधानमंत्री नरेंद्र मोदी तानाशाह का तरह काम करत बाड़े आ जइसे गुजरात में सरकार चलवले ओही तरह अमित शाह के संगे ले के दिल्लीओ के सरकार चलावत बाड़न.
- कलकत्ता उच्च न्यायालय आज बियफे का दिने तृणमूल कांगे्रस के सांसद तपस पाल के ओह भाषण के जांच गुप्तचर विभाग से करावे के आदेश दिहलसि जवना ऊ माकपा के टकरइतन के गोली मारे आ रेप करे के कहले रहले.
- इंचियोन एशियाई खेल – भारत अपना पुरान टकरइत पाकिस्तान से हाॅकी मुकाबला में 1-2 गोल से हार गइल.
- पिछला दू दिन में केन्द्र सरकार अपना साठ गो अधिकारियन के तबादल कर दिहलसि. हाल का दिन के एह सबले बड़का उलटफेर के कुछ अधिकारी अधरतिया के नरसंहार बतावत बाड़ें.
- मेक इन इंडिया खातिर विदेशी निवेशकन के भारत में निवेश करे खातिर बोलावत प्रधानमंत्री नरेन्द्र मोदी भरोसा दिहलन कि ओह लोग के धन भारत में सुरक्षित रही आ केहू के आपन कारोबार समेटे के जरूरत ना पड़ी.
- मेक इन इंडिया के शेर के कदम बतावत पीएम मोदी कहलन कि एहसे नवहियन के रोजगार मिली आ देश के गरीबी दूर होखी.
- इंचियोन एशियाई खेल – भारत के पुरुष आ महिला टीम आपन आपन मुकाबला बियफे का दिने जीत लिहले. पुरुष टीम जापान के 3-0 से हरवलसि त महिला टीम चीन के 3-0 से.
- इलाहाबाद उच्च न्यायालय के लखनऊ पीठ सवाल पूछले बिया कि अल्पसंख्यक कल्याण मंत्री मोहम्मद आजम खां लाभ के दू गो पद पर कइसे काबिज बाड़न.
- बिहार के सतर्कता अन्वेषण ब्यूरो आज बगहा अंचल-2 के राजस्व कर्मी रामेश्वर साह के घूस लेत रंगे हाथ ध लिहलसि.
- 27 फरवरी 2002 का दिने अयोंध्या से लवटत कारसेवकन के साबरमती एक्सप्रेस का एगो बोगी में जियते जरा देबे वाला गोधरा शहर में नवरात का दौरान गरबा में मुसलमान नवहियन के अइला पर बिना बोलल रोक लगा दिहल बा.
- हाल के उपचुनावन में मिलल जीत का बाद उत्तर प्रदेश के अखिलेश सरकार के मंत्रिमंडल विस्तार के अटकल तेज हो चलल बा.
- यूक्रेन से आपन बहुते सैनिक हटा लिहला का बादो रूस के सैनिक अबहियों अगले बगल में तैनात बाड़े जिनका के तुरते यूक्रेन बोलावल जा सकेला.
- देश के कार बाजार में क्रांति ले आवे वाली कंपनी मारुति सुजुकी इंडिया लिमिटेड के कहना बा कि अगर कुछ अड़चन हटा दिहल जाव त भारत दुनिया के बड़का कार निर्माता देश बन सकेला.
- मेक इन इंडिया अभियान के स्वागत करत टाटा ग्रुप चेयरमैन साइसर मिस्त्री कहलन कि देश के श्रम कानूनन में बदलाव के जरूरत बा. इहो कहलन कि भारत का लगे मानव-धन आ बड़हन उपभोक्ता बाजार मौजूद रहला का चलते विकास के पूरा संभावना मौजूद बा.
- मंगलयान मंगल ग्रह से सात किलोमीटर दूर से खींचल पहिलका फोटो पठवलसि.
- पीएम नरेन्द्र मोदी आजु ‘मेक इन इंडिया’ अभियान के शुरूआत क दिहले. एह अभियान के मकसद भारत के मैनुफैक्चरिंग के बड़हन केन्द्र बनावे के बा जहाँ दुनिया भर के कंपनी आ के आपन कारखाना खोलसु.
- पटना के मालसलामी इलाका के पीरदमरिया घाट का लगे गंगा नदी में आजु दू गो लड़िका डूब के मर गइले.
- उत्तर-पूर्व सीरिया में अमेरिका आ सहयोगी सेना के हवाई हमलन में इस्लामिक स्टेट के 14 गो आतंकवादी मारल गइले.
- पड़ोसी देश नेपाल से सटल बेतिया के इनरवा इलाका से सशस्त्र सीमा बल बियफे का भोर में एगो तस्कर के चाढ़े चार किलो चरस का साथे गिरफतार कइले.
- इंचियोन एशियाई खेल – सायना नेहवाल, पारुपल्ली कश्यप आ के श्रीकांत बियफे का दिने भइल बैडमिंटन प्रतियोगिता के महिला आ पुरुष एकल के मुकाबला में जीत दर्ज करत अगिला राउंड में चहुँपले. बाकिर पी. वी सिंधू के हार हो गइल.
- महाराष्ट्र में शिवसेना भाजपा का साथे महायुति में शामिल चार गो छोटका दल 14 सीट पर मान गइले. शिवसेना के अकड़पना का चलते भाजपा अपना कोटा के सात गो सीट दिहलसि. अब शिवसेना 151, भाजपा 123 आ बाकी दल 14 सीट से लड़ीहें.
- उत्तर प्रदेश के बरेली जिला में प्रशासन चीनी मिलन के चेतवलसि कि डेढ महीने में गन्ना किसानन के बकाया भुगतान क देव लोग ना त मिल जब्त क लिहल जाई.
- भोपाल के पत्रकारिता विश्वविद्यालय में पंडित दीनदयाल उपाध्याय पीठ के स्थापना होखी जहाँ एकात्म मानवर्दशन के हिसाब से सामाजिक संवाद आ मीडिया के रचना अउर दायित्व विषय पर शोध कइल जाई.
- इंचियोन एशियाई खेल – भारत महिला डबल ट्रैैप टीम निशानेबाजी स्पर्धा में कांस्य पदक जीतलसि.
- हमला रोके से फ्रांस के इन्कार का बाद अल्जीरिया में इस्लामिक स्टेट के आतंकवादी बन्धक बना के राखल एगो फ्रेंच नागरिक के गरदन काट के मार दिहले.
- नाइजीरिया के आतंकवादी संगठन बोको हराम के 260 से अधिका हरामी आतंकवादी सेना का सोझा समर्पण कर दिहले. ओकरा नेता के मरा जाए के खबर बा.
- इंचियोन एशियाई खेल – भारत रोइंग प्रतियोगिता में बियफे का दिने पुरुषन के एकल स्कल्स आ आठ-पुरुष फाइनल में कांस्य पदक जीत लिहलसि.
- नाइजीरिया के आतंकवादी संगठन बोको हराम के 260 से अधिका हरामी आतंकवादी सेना का सोझा समर्पण कर दिहले. संगठन के मुखिया मरा गइल बा.
- अंतरराष्ट्रीय भूगोल संघ कहले बा कि मंगलयान मिशन के शानदार सफलता खातिर इसरो के नोबल पुरस्कार मिले के चाहीं.
- इंचियोन एशियाई खेल – मेडल टैली में चीन सबसे उपर. भारत के अबहीं ले 1 स्वर्ण, 1 रजत आ 13 गो कांष्य पदक मिल चुकल बा.
आरा, बलिया, छपरा, देवरिया, सिवान, गोपालगंज. सासाराम, रोहतास, बक्सर, कैमूर, पूर्वी चंपारण, पश्चिमी चंपारण, गाजीपुर, मऊ, गोरखपुर, चंदौली, भदोही, वाराणसी, मोतिहारी, बेतिया, जौनपुर वगैरह भोजपुरिया इलाका के खबर भोजपुरी में पढ़े ला टटका खबर पर जाईं
टटको में टटका आज के खबर पढ़ीं…..


text:
– जयंती पांडेय
रामनिहोरा. ऊ गांव -जवार के बड़ा पुरान नेता हवें. कौ हाली तऽ परधानी जीत भइल बाड़े. एक दिन भिनसहरे बाबा लस्टमानंद के दुअरा पर अइले. बाबा बैलन के सानी पानी दे के गोबर- गोथार करत रहले. नेताजी दूरे से पुकरले, का हो, का करऽ तारऽ ? बस दू गो माल बाड़े सन तऽ ई सब करहीं के परी. नेताजी बे-कहले चऊकी पर बइठ गइले. एने ओने ताक के कहले – तहार पोता-पोती कऊ गो बा ?
बाबा लस्टमानंद अंगुरी पर गिन के बतवले, दूनो बेटा लोग के मिला के चार गो लईकी आ एगो लईका. माने पांच.
नेता जी थोड़ा देर सोचले आ फेर कहले, तू एगो काम करऽ. नवका कैथोलिक स्कूल खुलल बा. दूनू बड़की पोतियन के ओही में नांव लिखवा दऽ. जीवन बन जाई.
लस्टमानंद के मुंह ई बात सुन के अचके में बवा गइल. कहले, नेताजी मजाक करऽ तानी. हमार बेंवत बा ओह में पढ़ावे के ? ओकरा फीस, डरेस में हम बिला जायेब.
नेताजी सुर्ती के पीक थूकि के कहले, ओकर कवनो चिंता नईखे. तूं दस बजे चलि आवऽ हमरा दुआरे, दूनो लइकियन के ले के. नांव हम लिखवा देब. एतना कहि के नेताजी चल दिहले. दोसरा दुअरा की ओर.
बाबा लस्टमानंद दस बजे दूनो नातिन के ले के जब नेता जी के घरे पहुंचले तऽ ऊहां उनकरा गांव आ आस पास के गांव के कम से कम 25 लोग जमा रहे. घंटा भर के बाद नेताजी निकलले आऽ चलि दिहले. इस्कूल के सामने पहुंचि के तऽ बाबा लस्टमानंद के होसे हावा हो गइल. कई बिगहा में बनल इस्कूल. कई गो कमरा. जब बनत रहे तऽ ऊ दूरे से देखस आ साध लागो कि हमरो नाती पोता एह में पढि़ते सन. ऊ सपना में डूबि गइले.
भीड़ देखि के गेट पर दरवान सबके रोकि दिहलस. नेताजी आपन परिचय दिहले तऽ ऊ खाली उनहीं के जाये दिहलस. नेताजी भीतर ढुकि गइले. घंटा भर बाद मुस्कियात निकलले. कहले, काल्हु सब आ के एडमिशन फार्म ले जाईं. सरकार के लइकिन के मुफ्त शिक्षा के गारंटी के कानून के चलते सबके नांव फ्री में लिखा जाई. सब लोग खुशी- खुशी ओहिजा से चलि आईल. बाबा लस्टमानंद रात भर सपना देखले कि उनकर दूनो नातिन कइसे डरेस पहिन के इस्कूल जात बाड़ी सन. बाबा के मन एह सरकार के प्रति एकदम गदगद हो गइल. ऊ अपना मोबाइल में रिचार्ज भरवइले आ बेटा के पंजाब में फोन कऽ के बतवले कि दूनू बेटिन के अंग्रेजी इस्कूल में काल्हु नांव लिखा जाई. अब खानदान सुधर जाई.
दोसरका दिने जब ऊ पहुंचले तऽ दरवान कहलस, अभी फार्म नइखे आइल काल्हु आवऽ जा. दोसरा दिने फार्म तऽ मिल गइल. बाकिर पूरा फार्म अंग्रेजी में. अब का होखो. मास्टर गनेसी लाल के इहां जाके फारम भरववलें. जब दस बजे इस्कूल पहुंचले तऽ उहे दरवान कहले, एह में गरीबी रेखा से नीचे वाला कार्ड के फोटो कापी लगा के ले आवऽ (बी पी एल कार्ड) . अब बाबा दउरले. शहर गईले, फोटो कापी करवले आ दोसरा दिने लेके हाजिर. दरवान देखलस आ कहलस, एह में राशन कार्ड के कापी कहां बा ? अब फेर ऊ दउरले. दोसरा दिने अतवार रहे आ ओकरा बिहान भइला एगो त्योहार के छुट्टी रहे. तिसरका दिने जब ऊ फार्म ले के गइले तऽ भीतर जाके जमा करावे के कहलस दरवान. बाबा जब भीतर गइले तऽ उहां नेताजी बइठल रहले आ मैम से बतियावत रहले. बाबा के फार्म कवनो गंदा कागज जइसन हाथ में ले के मैम देखली आ कहली…ओह नो ! एडमिशन इज ओवर.
बाबा के खाली नो एडमिशन बुझाइल. कहले, बहिन जी नौ ना, खाली दू गो पोती के नांव लिखावे के बा. मैम तऽ बहिन जी सुन के भड़क गइली. टूटहा हिंदी में बोलली – जाओ इहां से. बाबा नेताजी के ओर देखले तऽ ऊ दोसरा ओर ताके लगले. ओने से उनकर नातिन आवत रहली सन. बाद में पता चलल कि बीपीएल के भीड़ के डर देखा के नेताजी अपना नाती पोता के नांव लिखवा लिहले.
आंख में दूटल सपना लेके बाबा घरे अइले. सपना के साथ- साथ दस दिन माल मवेशी की ओर से ध्यान हटला से गाय के दूध घट गइल रहे.
जयंती पांडेय दिल्ली विश्वविद्यालय से इतिहास में एम.ए. हईं आ कोलकाता, पटना, रांची, भुवनेश्वर से प्रकाशित सन्मार्ग अखबार में भोजपुरी व्यंग्य स्तंभ “लस्टम पस्टम” के नियमित लेखिका हईं. एकरा अलावे कई गो दोसरो पत्र-पत्रिकायन में हिंदी भा अंग्रेजी में आलेख प्रकाशित होत रहेला. बिहार के सिवान जिला के खुदरा गांव के बहू जयंती आजुकाल्हु कोलकाता में रहीलें.


text:
टटका खबर, शुक, 29 दिसम्बर 2017
मेघालय में अगिला साल विधानसभा के भोट होखे वाला बा आ एकरा से कुछ महीना पहिलहीं कांग्रेस के पाँच गो विधायकल समेत आठ गो विधायक भाजपा के अगुअई वाला राजग शामिल हो गइलें. एह गोलबदलू जमात में उप मुख्यमंत्री रावेल लिंगदोहो शामिल बाड़न. हालांकि एह पाला बदल का बादो अबहीं मेघालय सरकार का लगे बहुमत मौजूद बा.
केन्द्र सरकार में मंत्री हरदीप सिंह पुरी यूपी से राज्यसभा सांसद बनावल जइहें. मनोहर पर्रिकर के इस्तीफा से खाली भइल सीट पर हरदीप पुरी के टिकट दिहले बिया भाजपा. भोटिंग के जरुरत पड़ल त 16 जनवरी के करावल जाई.
लोकसभा शुक का दिने आज दिवालिया आ ऋण शोधन अक्षमता संहिता संशोधन विधेयक 2017 के पारित क दिहलसि. एकरा में व्यवस्था बा कि जानबूझ के करजा ना चुकावे वाली कंपनियल के कर्ता धर्ता ओकरा नीलामी में शामिल ना हो सकीहें. ई लोग अब आपन संपतियो ना बेच सकी जबले करजा के निपटारा नइखे हो जात.
रेल मंत्री पीयूष गोयल शुक का दिने राज्यसभा में कहलें कि रेलवे में खाली पड़स एक लाख बीस हजार से अधिका पद अगिला बरीस भर दीहल जाई.
बरीस का आखिरी दिने बम्बई शेयर बाजार 209 अंक के बढ़त बनावत 34 हजार 57 के रिकार्ड बना के बंद भइल. एह साल एकरा में कुल 28 फीसदी के बढ़ोतरी आइल बा. निफ्टीओ अतने फीसदी का बढ़ावल 10 हजार 53 पर बंद भइल. बाजार के जानकारन के कहना बा कि अगिलो साल तेजी बनल रहे के पूरा उमेद बा.
अगला साल पूरा देश में आयुष विश्वविद्यालय आ कॉलेज खोलल जाई जेहसे देश में डॉक्टरन के कमी के तेजी से दूर कइल जा सके. शुक का दिने लोकसभा में राष्ट्रीय चिकित्सा आयोग विधेयक-2017 पेश करत जेपी नड्डा ई जानकारी दिहलन.
यूपी माध्यमिक शिक्षा परिषद अगिला साल होखे वाला इम्तिहानन ला प्राइवेट से फार्म भरे वाला पचास हजार परीक्षार्थियन के पंजीयन रद्द क दिहले बिया.परिषद के सचिव नीना श्रीवास्तव के कहना बा कि एह पंजीयन में फर्जीवाड़ा कइल गइल बा एहीसे एहनी के रद्द क दीहल गइल. अब ओह विद्यालयन के प्राचार्यन प कार्रवाई कइल जाई जहाँ से ई फार्म भराइल रहली सँ.
जौनपुर जिला के बयालसी विधानसभा के विधायक रहल प्रभु नारायण सिंह के बियफे देर राति निधन हो गइल. 88 बरीस के प्रभु नारायण सिंह बहुत समय से बीमार चलत रहलें. शुक का दिने बनारस के मणिकर्णिका घाट प उनुकर अंतिम संस्कार क दीहल गइल.
सारण जिला के बनियापुर इलाका में एगो गाड़ीवाला से उगाही करे वाला दू गो सिपाहियन के शुक का दिने निलंबित क दीहल गइल. एह उगाही के विडीयो सोशल मीडिया प पसरला का बाद दोसर कवनो उपायो ना रहुवे.
पश्चिम चम्पारण जिला के लौरिया थाना में बहाल एगो चौकीदार के नशा का हालत में उत्पाद विभाग के टीम में गिरफ्तार क लिहले बिया.
यूपी के जौनपुर जिला के के सरपतहां इलाका के समोधपुर बगिया के पुरान राम जानकी मन्दिर से शेषावतार लक्ष्मण के अष्टधातु मूर्ति चोरी हो गइल बा.
जीआरपी शुक का दिने मुगलसराय टीसन प दू गो जहरखुरानन के गिरफ्तार क लिहलसि. एहनी का लगे से 64 गो महँग मोबाइल, नगदी आ नशा बरामद भइल बा.
सारण जिला के मशरख इलाका के गोपालबाड़ी से धराइल एगो शराब तस्कर पुलिस के चकमा देके फरार हो गइल.
गोरखपुर के बांसगांव इलाका के बघराई गाँव में एगो आटा चक्की चलावे वाला के लुंगी चक्की का पट्टा में फंस गइल जवना चलते ओकर मौत हो गइल.
पूर्वी चंपारण पुलिस शुक का दिने उत्तर बिहार आ नेपाल में कोहराम मचावे वालाल बदमाश कुणाल सिंह के गिरफ्तार करे में सफल हो गइल.
यूपी के आजमगढ़ जिला के बिलरियागंज इलाका में मुठभेड़ क के पुलिस एगो ईनामी बदमाश के ध लिहलसि. एह मुठभेड़ में एगो सिपाही घवाहिल हो गइल बा.
जौनपुर के शहर कोतवाली इलाका में एगो मोटरसाइकिल सवार बिजलीकर्मी के दुर्घटना से मौत हो गइल. ऊ गौराबादशाहपुर के खटोलिया गांव के निवासी रहल.


text:
राष्ट्रपति
राष्ट्रपति (अंगरेजी: President) कौनों देस, राष्ट्र के मुखिया क पद बाटे। भारत में राष्ट्रपति सभसे बड़ा संबैधानिक पद हवे।
ई कौनों राष्ट्र या देस के मुखिया होला, आमतौर पर कौनों लोकतंत्र आ रिपब्लिक के मुखिया, बाकी तानाशाही के मुखिया भी ई टाइटिल रख सकत बाटे। राष्ट्रपति शब्द अंगरेजी के प्रेसिडेंट (President) के अनुबाद हवे जवना के मूल अर्थ होला (निगरानी करे खातिर) बइठे वाला, मतलब कि अध्यक्क्षता करे वाला। अंगरेजी शब्द के प्रयोग "अध्यक्ष" खातिर भी होला बाकी हिंदी-भोजपुरी में एकरा के बिलग कइ लिहल बाटे आ राष्ट्र या देस के प्रेसिडेंट के राष्ट्रपति, आ सभा सम्मेलन या पार्टी के मुखिया के अध्यक्ष कहल जाला।


text:
बिजनेस मैन से अभिनेता बनल विशाल तिवारी पिछला दिने फिलिम “लड़ाई” के एगो फाईट सीन में बहुते घवाहिल हो गइलें. एकरा बावजूद शूटिंग पूरा कइए के डाक्टर किहाँ गइलन. शूटिंग जहानाबाद में चलत रहे.
बक्सर, बिहार के मूल निवासी विशाल तिवारी बतौर फिल्म निर्माता “फूल बनल अंगार” से सिनेमा भोजपुरी इंडस्ट्री में डेग धइले रहले. ओह फिलिम में अपना टीम का दबाव में एगो छोटहन भूमिको कइले रहलन विशाल. ओकरा बाद कैमरा फेस करे के हिम्मत बढ़ल त फिलिम “भाई जी” से बतौर नायक सिनेमा के परदा पर अइलें आ अब सिनेप्रेमियन के पसंदीदा बन के अपने होम प्रोडक्शन फिलिम “लड़ाई” से फेरू सिने प्रेमियन से रूबरू होखे वाला बाड़ें. एगो सफल बिजनेस मैन होत फिलिम इण्डस्ट्री में पाँव जमावल खातिर वाकई काबिले तारीफ बाड़न विशाल तिवारी.
(अपना न्यूज)


text:
लोकरंजन आ सांस्कृतिक गीत-गवनई के बढ़ावा देबे खातिर पाती कला मंच आ भोजपुरी दिशाबोध के पत्रिका पाती का ओर से नयी दिल्ली के दीनदयाल मार्ग, आईटीओ, पर स्थित राजेन्द्र भवन ऑडिटोरियम में शनिचर 15 सितम्बर का दिने साँझ पाँच बजे से साढ़े आठ बजे ले एगो सांस्कृतिक आयोजन राखल गइल बा.
एह कार्यक्रम में रउरा सभे के नेह नेवता दीहल जा रहल बा. आईं आ भोजपुरी के सांस्कृतिक सम्पदा के बढ़ावे में आपन सहजोग दीं. फूहड़ गीत गवनई के आलोचना कइला से अधिका जरुरी बावे कि बढ़िया गीत गवनई के बढ़ावल जाव. ओकरा में लागल लोग के उत्साह बढ़ावल जाव.
एह आयोजन में विश्व भोजपुरी सम्मेलन, पूर्वांचल एकता मंच, वीर कुँवर सिंह फाउन्डेशन, पूर्वांचल भोजपुरी महासभा, अउर हर्फ-मीडिया के सहभागिता बा.
बलिया के ओमप्रकाश आ आजमगढ़ के नैनू शुक्ल एह कार्यक्रम में अपना गवनई से रउरा सभे के भाव विभोर क दीहें, अइसन पूरा भरोसा बा. बस रउऱा आशीर्वाद के जरुरत बा.
आईं आ सपरिवार आईं.
- पाती कला मंच


text:
मासिक आर्काइव: February 2014
का सोच के बढ़त हवै किराया
बुन्देलखण्ड क्षेत्र येत्ता पिछड़ा अउर गरीबी से भरा इलाका हवै कि कुछ कहा नहीं जा सकत आय। हिंया के मड़ई हर समय समस्या से...
खोखली हे जाब कार्ड योजना
सरकार ने महात्मा गांधी राष्ट्रीय ग्रामीण रोजगार गारन्टी योजना के तहत आदमियन खे जांब कार्ड बनवाये हें। जीमें आदमियन खा सौ दिन को रोजगार...
केन्द्र में घुसत जानवर, किते बेठायें बच्चा
जिला महोबा, ब्लाक पनवाड़ी, गांव बृजरारी। ई गांव में एकई केन्द्र चलत हे। जीमें बाउन्ड्री न होय खे कारन अन्ना जानवर केन्द्र में घुस...
बढ़त जात हवै बलात्कार के केस
जिला चित्रकूट, ब्लाक मऊ, गांव अहिरी। हिंया का टिन्कू पण्डित एक मेहरिया साथै बलात्कार करिस हवै। हल्ला मचावै मा जान से मारै के धमकी...
दस रूपईया पर खटई छी
जिला शिवहर के सदर अस्पताल के ममता सब के लगभग पांच महिना से मानदेय न मिल रहल हई। ममता मालती देवी, लालबती देवी अउर रामपरी...
आरोपी बाप का भे जेल
जिला बांदा, ब्लाक बडोखर खुर्द, गांव मवई बुजुर्ग मजरा पट्टन पुरवा। हेंया का मेंहदी हसन आपन 12 साल के बिटिया जरीना खातून का 13...
रास्ता में भरो रहत पानी
जिला महोबा, ब्लाक पनवाड़ी, कस्बा पनवाड़ी। ई कस्बा के वार्ड नम्बर एक जटपुरा मोहल्ला की आधा किलो मीटर सड़क दसन साल से खराब परी हे।...
टैक्स लेत हवैं,पै सफाई नहीं होत
जिला चित्रकूट, ब्लाक मानिकपुर, कस्बा सरैंया। हिंया पांच बरस से सफाई कर्मी नहीं आवत हवै। या कारन सड़क अउर गलियन मा गंदगी भरी रहत...
गर्मी अउतै पानी के समस्या
जिला बांदा, ब्लाक नरैनी, कस्बा अतर्रा, बड़ोखर खुर्द ब्लाक का कस्बा भूरागढ़ अउर बबेरू ब्लाक का गांव मझिला। इं तीनौ गांवन के मड़ई पानी के...
हो रहल हई गांव के विकास
जिला सीतामढ़ी, प्रखण्ड डुमरा, पंचायत, गांव लगमा। उहां अत्यंतपिछड़ा वर्ग के टोला हई। जे बीसो बरस से ओई टोला के सड़क खराब रहलईय। अब...


text:
सोनूगुप्ता
नई दिल्ली। कवि,लेखक,पत्रकार आ समाजसेवी लाल बिहारी लाल केदू गो लोक गीत सातों जनम आ तोहरा से लड़ल नजरिया प्रज्ञा म्यूजिक कंपनी प्रा. लि. से पंकज कुमार के निर्देशन में हेमा हैप्पी एवं राज किशोर के आवाज में रिकार्ड भइल ह।लाल के हाल ही में दू गो भोजपुरी लोक गीत आर.एन. फिल्मस् एंड मीडिया कंपनी से – पिया निरमोही, बलम निरमोही आ दूसरका अबत घरे आजा बालमा रिकार्ड भइल रहे..। जेकरा में स्वर देले बारी लोक गायिक कंचन प्रिया । एह गीतन में एक गीत यू ट्युब पर पिया निरमोही,बलम निरमोही नाम से जारी(रिलीज)कर दिहल गइल बा आ दूसर का पर काम तेजी से होता जे उहो बहुत जल् रिलीज होखे वाला बा।
लाल बिहारी लालके हाल ही में लोक गायक राज किशोर के आवाज में टूटे दिल की आवाज आ एकरा से पहिले भोजपुरी कांवर भजन देवघर में भेंट होई ए जान रिलीज भइल रहे। लोक गायक चेद्रसेखर फौजी की आवाज में मैया अंबे को जोत जगा के भी आर.एन. फिल्मस् एंड मीडिया कंपनी से रिलीज भइल रहे। एकरा से पहले लाल बिहारी लाल टी.सीरीज, एच.एम.वी , वीनस,यू.की. रामा, मैक्स, सोनू टेक, चंदा,गंगा,गाजा भारती,एंगल सहित दर्जनों कंपनियों केखातिर दर्जनों गायक-गायिका खातिर सैकड़ों गीत लिख चुकल बानी। इनकर लिखल कई गो गीत नब्बे के दशक में काफी हीट भइल रहे जे आज भी बाजार में खूब चलता/बाजता। इनकर लिखल गीत गावे वाला में- तारा बानो फैजाबादी,शायरा बानो फैजावादी,नरेन्द्र सागर,संजय प्रभाकर, रमायण सिंह राकेट,सरिता साज,शर्मिला पांडे,जय राम जुल्मी,राज किशोर,कंचन प्रिया,रेखा रानी,हेमा हैप्पी उ हई हिंदी में मो. शफी कुरैसी,हेमा ध्यानी गवले बारे। इनकरभोजपुरी कविता-क्रांति बिहार के मगध ओपेन विश्वविद्यालय के एम. ए. आ अंबेडकर बिहार विश्वविद्यालय के बी.ए. के पाठ्यक्रम में भी शामिल बा । इनकरा भोजपुरी आ हिंदी साहित्य सेवा के खातिर दर्जनों सम्मान मिल चुकल बा । भोजपुरी भाषा पर गायक मनोज लहरी की आवाज में भी एक गीत रिकार्ड भइल ह ।जेमें संगीत देले बानी-अशोक निर्मल जी । कजरी पर काम होता जो बहुत जल्दी रिकार्ड होई।


text:
भोजपुरी भाषा के भारतीय संविधान के आठवीं अनुसूची मे शामिल करे के मांग के साथे दिल्ली के जंतर मंतर पर भोजपुरी जन जागरण अभियान के बैनर तले एक दिवसीय धरना क अयोजन अन्तर्राष्ट्रीय मातृ भाषा दिवस दिनांक 21 फरवरी 2017 के भइल। एह धरना मे देश भर से भोजपुरी भाषी शामिलभइले। धरना के नेतृत्व भोजपुरी जन जागरण अभियान के राष्ट्रीय अध्यक्ष श्री संतोष पटेल जी करत रही।
जानकारी होखे कि भोजपुरी भाषा के बोले वाला लोगन के संख्या पुरे विश्व में 25 करोड़ से उपर बा । भोजपुरी भाषा खाली भारत के बिहार, उत्तरप्रदेश, झारखंड, छतिसगढ़ ,मध्यप्रदेश आदि राज्यन में ही नाबलुक भारत के बाहर करीब चौदह गो देशन में बोलल जाला। अतना समृद्धिशाली भाषा के देश के बाहर कई देश में संवैधानिक मान्यता प्राप्त। बाकिर ई दुख के बात बा कि भोजपुरी अपना ही देश में अपने ही लोगन के बीच हक नइखे ले पावत। विगत लोकसभा चुनाव में प्रधानमंत्री के साथे साथ बिहार के कई सांसद आ केन्द्र में मंत्री रविशंकर प्रसाद, सुशील कुमार मोदी समेत कई नेता लोग ई वादा कइले रहन कि भाजपा के सरकार बनी त भोजपुरी संविधान में शामिल होई। पर सरकार बनल अब दू साल से ऊपर हो गइल फिर भी सरकार भोजपुरी के प्रति आपन मनसा स्पष्ट नइखे कर पावत। चुनाव पूर्व कइल वादा जुमला बनत जात बा।
बतावत चलीं कि भोजपुरी भाषा मान्यता आंदोलन “भोजपुरी जन जागरण अभियान” देश भर मे भोजपुरी के संविधान में शामिल करावे खातिर संघर्ष कर रहल बाआ साहित्य एवं संस्कृति के सहेजने के काम कर रहलबा। “भोजपुरी जन जागरण अभियान” के बैनर तले एकरा पहिले पाँच गो धरना प्रदर्शन हो चुकल बा आ ई छठवाँ धरना के आयोजन कइल गइल।
धरना क संबल प्रदान करे खातिर पहुँचल जद यू के राज्य सभा सांसद अली अनवर कहले कि हमनी के हरमेशा मांग उठात रहल बानी। आगे कहले कि जवना तरह से अटल जी के सरकार मैथिली के दर्ज देले रहे ओहि तरह एह सरकार के भी भोजपुरीके दर्जा दे देवे के चाही । उहां के आगे कहली कि आरा जिला घर बा त कवन बात के डर बा। अगर सीधा अंगूरी से घीव ना निकली त अंगूरी टेढ़ो करल जानिले स।
एह धरना के अध्यक्षता डा० गोरख प्रसाद मस्ताना जी कइनी। उहां क आपन बात राखत कहली कि सरकार भोजपुरी भाषा के भारतीय संविधान में शामिल कर के पच्चीस करोड़ लोगन के भावना के सम्मान करे। प्रो शत्रुघ्न कुमार जी कहले कि भोजपुरी के दर्जा सरकार जल्द दे आ भोजपुरियों का सम्मान करे। आपन बात राखे खातिर डॉ अशोक द्विवेदी के अलावे भोजपुरी सामाज के अध्यक्ष अजीत दुबे भी पहुँचलनआपन बात रखे वालन मे बिहार छपरा से आइल कवि मुंगालाल शास्त्री भी सरकार से मांग कइलन। भोजपुरी जन जगरण अभियान के महामंत्री अभिषेक भोजपुरिया के कहनाम रहे कि सरकार हर बार सत्र से पहिल आ चुनाव से पहिले भोजपुरी क दर्जा देवे के प्रती आपन बात राखेले बाकिर विधेयक अबही ले ना आइल जो भोजपुरिया लोगन के भावना के साथ खेलवाड़ बा। झारखंड से संयोजक राजेश भोजपुरिया, यूपी से प्रकाश चन्द्र पटेल, डा० धर्मेन्द्र कुमार, आनन्द कुमार मिश्रा, गाजियाबाद से जे पी द्विवेदी, डा० मनोज कुमार, बक्सर से अजय कुमार ओझा, अभय कुमार सिन्हा, शशिकन्त उर्फ तुफानी चम्पारण से साहिल चम्पारनी, जे एन यू सी रंगकर्मी सरिता साज, जयनेन्द्र दोस्त एवं टीम, मनोज कुमार सिंह, देवेन्द्र कुमार, कलकत्ता से प्रकाश कुमार, कुन्दन सिंह, बी एन पाण्डेय, उमेश प्रजापति, प्रमेन्द्र सिंह, राजेश कुमार, मो० नाजीर (अमन समाज पार्टी), लाल बिहारी लाल के कहनाम रहे कि भोजपुरी पहुँच गईल बा संसद के द्वार। के बनी भागिरथ,लाल करी इंतजार।। प्रमोद पुरी, रामशरण यादव, भाई बी के सिंह, विनोद कुमार गिरी, अंजली गहलौत, धनंजय कुमार सिंह, अनुज कुमार तिवारी, गणेश कुमार सिंह के अलावे करीब सैकड़ों भोजपुरी प्रेमी शामिल भइले।
धन्यवाद ज्ञापन देवेन्द्र कुमार दिहले।
अंत मे धरना प्रदर्शन के बाद संयोजक राजेश भोजपुरिया आ साहिल चम्पारनी ज्ञापन आ मांग पत्र सौपे खातिर महामहिम राष्ट्रपति,माननीय प्रधानमंत्री आ माननीय गृहमंत्री के कार्यालय गइले।


text:
स्नैपचैट
स्नैपचैट (Snapchat) एगो फोटो शेयर करे वाला एप हवे। ई स्मार्टफोन पर चले ला आ एकर निर्माता इवान स्पीगल, बॉबी मर्फी आ रेगी ब्राउन बा लोग। पहिले ई पिकाबू नाँव से खाली आइओएस ऑपरेटिंग सिस्टम (एपल आइफोन खातिर) लॉन्च भइल, जुलाई 2011 में; बाद में सितंबर में एकरा के दोबारा स्नैपचैट के नाँव से लॉन्च कइल गइल।
एकर सभसे बड़ फीचर ई बा कि एकरे द्वारा साझा कइल गइल फोटो सभ अपने आप कुछ समय के बाद डिलीट हो जालीं।
इहो देखल जाय[संपादन]
संदर्भ[संपादन]
- ↑ "Snapchat.com Site Info". Alexa, Inc. पहुँचतिथी April 6, 2017.
बाहरी कड़ी[संपादन]


text:
माटी के दीया भोजपुरी के सशक्त उभरत स्वर श्री अनिल ओझा ‘नीरद’ के पचीस गो गीतन आ ६ गो मुक्तकन के पहिला संग्रह हवे, जवना मे उनका किशोर भावुक मन के उड़ान भरल ओगार त वटले बा, साथे साथे संजोग आ विगोय का झुलुवा पर झूलत जिनिगी का उतार-चढ़ाव के एगो भोगल असलियत के उरेहे के सटीक आ सजीव कोसिसो बा। एक ओरि कवि जहवाँ ‘गोरिया हँसेलू त भोर हो जाला’ कहिके, अपना सौन्दर्यानूभूति के प्रकृति से तादात्म्य स्थापित करत बा त दोसरी ओरि पिया मिलन के सुफियानी कठोरता आँकत भौतिक सौंदर्यचेतना के निर्रथक मान के पछतातो बा –
“जदि हम जनितीं कि पिया नाही अइहें त करिती ना सोरहो सिंगार”
कवि का एह जीवन-दर्शन के साथे साथे ओकरा स्वर में भाजपुरी माटी का सोन्ह सुगन्ध में सउनल स्न्हे छलकत बा। ऊ बगइचा में जाये खातिर
हहरत बा –
“चल देखि आई बगिया बहार मितवा !
बगिया के बिचवा जे छोटकी पोखरिया,
झिलमिल पनियाँ से खेलेला चनरमा,
जब झुरझुर बहेला बयार, मितवा।।”
हम ‘नीरद जी’ के एह रचना के सफलता खातिर बधाई देत बानी आ आगे इनसे एहू सरस आ सशक्त रचना के उमेद करत बानी।
– मुक्तेशवर तिवारी ‘बेसुध’
माटी के दीया रउवा सभ के हाथ में सउपि रहल बानी। नइखी जानत कि ‘भोजपुरी-भासा-साहित्य’ का आँगन में ई कतना
अंजोर क पाई, बाकी त, अतना भरोसा जरूर बा कि जब दीये ह त कुछु ना कुछु अंजोर करबे करी।